**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

### Στην Αθήνα, σήμερα, 06 Μαρτίου 2024, ημέρα Τετάρτη και ώρα 17.10΄, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης υπό την προεδρία του Προέδρου αυτής, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Δικαιοσύνης: «Ενίσχυση δικηγορικής ύλης: Ρυθμίσεις για τα κληρονομητήρια, τις αποδοχές και αποποιήσεις κληρονομιών, τις εγγραφές και τις εξαλείψεις συναινετικών προσημειώσεων υποθηκών και τις ένορκες βεβαιώσεις και για το Ταμείο Χρηματοδοτήσεως Δικαστικών Κτιρίων και την πληρωμή των υποθέσεων νομικής βοήθειας».

### Στη συνεδρίαση παρέστησαν ο Υπουργός Δικαιοσύνης, κ. Γεώργιος Φλωρίδης, ο Υφυπουργός Δικαιοσύνης, κ. Ιωάννης Μπούγας, καθώς και αρμόδιοι υπηρεσιακοί παράγοντες.

### Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αθανασίου Χαράλαμπος, Αντωνίου Μαρία, Βεσυρόπουλος Απόστολος, Γκιουλέκας Κωνσταντίνος, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Θεοδωρικάκος Παναγιώτης (Τάκης), Καππάτος Παναγής, Καραγκούνης Κωνσταντίνος (Κώστας), Καραμανλή Άννα, Κατσαφάδος Κωνσταντίνος, Κεδίκογλου Συμεών (Σίμος), Κοτρωνιάς Γεώργιος, Κούβελας Δημήτριος, Κυριαζίδης Δημήτριος, Λαζαρίδης Μακάριος, Λαμπρόπουλος Ιωάννης, Λεονταρίδης Θεόφιλος, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Παπακώστα – Παλιούρα Αικατερίνη (Κατερίνα), Πλεύρης Αθανάσιος (Θάνος), Τσαβδαρίδης Λάζαρος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Ακρίτα Έλενα, Καραμέρος Γεώργιος, Κοντοτόλη Μαρίνα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Σαρακιώτης Ιωάννης, Ψυχογιός Γεώργιος, Αποστολάκη Ελένη-Μαρία (Μιλένα), Γιαννακοπούλου Κωνσταντίνα (Νάντια), Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Χρηστίδης Παύλος, Δελής Ιωάννης, Κανέλλη Γαρυφαλλιά (Λιάνα), Κομνηνάκα Μαρία, Συντυχάκης Εμμανουήλ, Σαράκης Παύλος, Χήτας Κωνσταντίνος, Τζανακόπουλος Δημήτριος, Δημητριάδης Πέτρος, Κόντης Ιωάννης, Οικονομόπουλος Αναστάσιος, Ρούντας Γεώργιος, Καραγεωργοπούλου Ελένη και Κωνσταντοπούλου Ζωή.

### ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής): Κυρίες και κύριοι συνάδελφοι, καλησπέρα.

### Αρχίζει η συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Δικαιοσύνης «Ενίσχυση δικηγορικής ύλης: Ρυθμίσεις για τα σωματεία, τα κληρονομητήρια, τις αποδοχές και αποποιήσεις κληρονομιών, τις εγγραφές και τις εξαλείψεις συναινετικών προσημειώσεων υποθηκών και τις ένορκες βεβαιώσεις και για το Ταμείο Χρηματοδοτήσεως Δικαστικών Κτιρίων και την πληρωμή των υποθέσεων νομικής βοήθειας».

### Στη συνεδρίαση παρίστανται ο Υπουργός Δικαιοσύνης, κ. Γεώργιος Φλωρίδης και ο Υφυπουργός Δικαιοσύνης, κ. Ιωάννης Μπούγας.

### Ως προς τον προγραμματισμό των επόμενων συνεδριάσεων, η πρότασή μου είναι να συνεχίσουμε την επεξεργασία του σχεδίου νόμου την Παρασκευή, 8 Μαρτίου, με δύο συνεδριάσεις. Ώρα 9.00΄ για την ακρόαση των εξωκοινοβουλευτικών προσώπων και ώρα 13.00΄ για τη συζήτηση επί των άρθρων. Την Τρίτη, 12 Μαρτίου 2024 και ώρα 10.00΄ προτείνω να διεξαχθεί η 4η συνεδρίαση που θα διατεθεί για τη δεύτερη ανάγνωση.

### Στο σημείο αυτό θα ήθελα οι Εισηγητές και οι Ειδικοί Αγορητές να προτείνουν τους φορείς που θα κληθούν στην επόμενη συνεδρίαση. Οι προτάσεις παρακαλώ να κατατεθούν και γραπτώς στη Γραμματεία της Επιτροπής ώστε να καταρτιστεί ο σχετικός κατάλογος των φορέων σύμφωνα με τα οριζόμενα στην παράγραφο 5 του άρθρου 38 του Κανονισμού της Βουλής, τον οποίον θα σας ανακοινώσω στη συνέχεια.

### Τον λόγο έχει ο Εισηγητής της Πλειοψηφίας, κ. Αναστάσιος Μπαρτζώκας.

### ΑΝΑΣΤΑΣΙΟΣ ΜΠΑΡΤΖΩΚΑΣ (Εισηγητής της Πλειοψηφίας): Αξιότιμοι κύριοι Υπουργοί, εμείς θα προτείνουμε την Ολομέλεια των Προέδρων των Δικηγορικών Συλλόγων Ελλάδος και την Ένωση Δικαστών και Εισαγγελέων.

### ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής): Τον λόγο έχει ο Εισηγητής της Μειοψηφίας, κ. Κωνσταντίνος Μπάρκας.

### ΚΩΝΣΤΑΝΤΙΝΟΣ ΜΠΑΡΚΑΣ ( Εισηγητής της Μειοψηφίας): Εμείς πέραν των δύο προτάσεων της Πλειοψηφίας θέλουμε να καλέσουμε και το Συντονιστικό Συμβολαιογραφικών Συλλόγων Ελλάδος, όπως επίσης και την Ένωση Ασκούμενων και Νέων Δικηγόρων Αθηνών.

### ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής): Τον λόγο έχει η Ειδική Αγορήτρια της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ», κυρία Μιλένα Αποστολάκη.

### ΕΛΕΝΗ-ΜΑΡΙΑ (ΜΙΛΕΝΑ) ΑΠΟΣΤΟΛΑΚΗ (Ειδική Αγορήτρια της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»): Συμφωνούμε με τις προηγούμενες προτάσεις και προσθέτουμε την Ομοσπονδία Δικαστικών Υπαλλήλων Ελλάδος.

### ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής): Η κυρία Κομνηνάκα δεν έχει έρθει ακόμη. Ούτε ο κ. Σαράκης είναι εδώ από την «ΕΛΛΗΝΙΚΗ ΛΥΣΗ-ΚΥΡΙΑΚΟΣ ΒΕΛΟΠΟΥΛΟΣ», ούτε ο κ. Τζανακόπουλος, ούτε ο κ. Δημητριάδης από τους «ΣΠΑΡΤΙΑΤΕΣ».

### Τον λόγο έχει ο κ. Κόντης.

### ΙΩΑΝΝΗΣ ΚΟΝΤΗΣ: Θα έρθει τώρα, γιατί μιλάει κάτω. Απλά, κύριε Πρόεδρε. Την Παρασκευή θα μιλήσουν και οι Αρχηγοί των Κομμάτων και εμείς είμαστε Εισηγητές. Δεν γίνεται να κάνουμε μια συνεδρίαση μόνο την Παρασκευή; Όλη μέρα θα φάμε άμα κάνουμε εδώ συνεδρίαση.

### ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής): Αν θέλετε, θα δώσω τον λόγο σε όλους τους συναδέλφους να δω και τις δικές τους προτάσεις. Είναι κάτι που το ακούω πάντως και θα το δούμε.

### ΙΩΑΝΝΗΣ ΚΟΝΤΗΣ: Έχουμε ψηφοφορία την Παρασκευή.

### ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής): Είναι σωστό αυτό που λέτε, κύριε Κόντη. Θα δώσω, όμως, το λόγο σε όλους τους Εισηγητές για να τοποθετηθούν επ’ αυτού και να φτιάξουμε ένα πρόγραμμα. Εξάλλου πρόταση απηύθυνα προς το Σώμα.

### Τον λόγο έχει ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», κ. Αναστάσιος (Τάσος) Οικονομόπουλος.

### ΤΑΣΟΣ ΟΙΚΟΝΟΜΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»): Εμείς συμφωνούμε με όλους τους προλαλήσαντες. Δεν έχουμε άλλο φορέα να προτείνουμε.

### Τον λόγο έχει η Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ», κυρία Καραγεωργοπούλου.

### ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»): Θα ήθελα να συμπληρώσω με τον Σύλλογο Δανειοληπτών (Πανελλήνιος Σύλλογος Δανειοληπτών-Μικρομετόχων;), την Ένωση Συνταγματολόγων και τον Σύλλογο Δανειοληπτών & Προστασίας Καταναλωτών Βορείου Ελλάδος.

### ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής): Θα ήθελα να σας μιλήσω για τον προγραμματισμό των συνεδριάσεων. Είπε κάτι ο κ. Κόντης. Κυρία Αποστολάκη, αν θέλετε και εσείς να μας πείτε τη γνώμη σας.

### ΕΛΕΝΗ-ΜΑΡΙΑ (ΜΙΛΕΝΑ) ΑΠΟΣΤΟΛΑΚΗ (Ειδική Αγορήτρια της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»): Συμφωνώ. Θα πρότεινα την Παρασκευή να κάνουμε μια συνεδρίαση στις 10.00΄, γιατί είναι δύσκολη ημέρα.

### ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής): Να πάμε τη Δευτέρα την επί των άρθρων συνεδρίαση;

### Τον λόγο έχει ο Εισηγητής της Πλειοψηφίας, κ. Αναστάσιος Μπαρτζώκας.

### ΑΝΑΣΤΑΣΙΟΣ ΜΠΑΡΤΖΩΚΑΣ (Εισηγητής της Πλειοψηφίας): (Ομιλεί εκτός μικροφώνου)

### Να την πάμε την Τρίτη.

### ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής): Μα την Τρίτη είναι προγραμματισμένη να διεξαχθεί η δεύτερη ανάγνωση.

**ΕΛΕΝΗ – ΜΑΡΙΑ ΑΠΟΣΤΟΛΑΚΗ (Ειδική Αγορήτρια της Κ.Ο. ΠΑΣΟΚ – ΚΙΝΗΜΑ ΑΛΛΑΓΗΣ):** Θα μπορούσαμε τη Δευτέρα το απόγευμα να βάλουμε την κατ’ άρθρων συζήτηση και την Τρίτη τη δεύτερη ανάγνωση.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κ. Μπαρτζώκας.

**ΑΝΑΣΤΑΣΙΟΣ ΜΠΑΡΤΖΩΚΑΣ (Εισηγητής Πλειοψηφίας):** Δευτέρα απόγευμα δεν ξέρω αν προκύπτουν και άλλα ζητήματα.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Ναι προκύπτουν ζητήματα, γιατί υπάρχει εξεταστική επιτροπή, η οποία θα συνεδριάσει στις τρεις. Μπορούμε να την βάλουμε στη μία τη Δευτέρα.

Τον λόγο έχει η κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Καταρχάς, νομίζω ότι είναι σημαντικό ότι έγινε μια καλή αρχή από τον κύριο Υπουργό, όπως λέω τα κακά θέλω να λέω και τα καλά, ότι δεν είχαμε κατεπείγοντα προσδιορισμό της πρώτης συνεδρίασης. Δόθηκε επαρκής χρόνος ειδοποίησης, ούτως ώστε να γίνει η σημερινή συνεδρίαση. Από την άλλη βέβαια πλευρά, αυτή τη στιγμή γίνεται μία πολύ σημαντική συζήτηση στην Ολομέλεια, που είναι η συζήτηση που αφορά την παιδεία και είναι κρίσιμο. Επειδή και το νομοσχέδιο αυτό είναι σημαντικό, ξέρετε ότι υπάρχουν και δικηγορικοί σύλλογοι και δικαστικοί υπάλληλοι και δικαστικοί λειτουργοί και άλλες κατηγορίες συμπολιτών μας που επηρεάζονται, που διεκδικούν, που προτείνουν, είναι σημαντικό να τους ακούσουμε σε συνθήκες πραγματικής ακρόασης.

Κατάλαβα ότι λέτε για ακρόαση φορέων την Παρασκευή. Θα είναι η μέρα της κορύφωσης της συζήτησης για την παιδεία. Θα γίνουν πιθανότατα εκείνη τη μέρα και ομιλίες Αρχηγών, θα υπάρχει και πολύ μεγάλη κινητοποίηση των πολιτών και της κοινωνίας, θα ήταν νομίζω άστοχο να γίνει την Παρασκευή. Ας γίνει τη Δευτέρα η ακρόαση και αν δεν υπάρχουν, που δεν νομίζω ότι υπάρχουν, προθεσμίες ασφυκτικές για οτιδήποτε με μία άνεση να γίνουν συζητήσεις. Δεν προσήκει, κύριε Υπουργέ. Νομίζω ότι δεν έχετε και εσείς λόγο να επιμείνετε. Θα είναι μια ακρόαση που έχει σημασία, γιατί τίθενται ζητήματα σχεδιασμού, τίθενται ζητήματα θεώρησης, τίθενται ζητήματα για όλη την επικράτεια. Ξέρετε, επειδή, συζητάμε κάτω για την παιδεία, η παιδεία είναι ο τρόπος που συζητάμε και μία βασική ποιότητα να ακούει ο ένας τον άλλον. Υπάρχουν κάποιοι βουλευτές του κυβερνώντος κόμματος ειδικά, που διεκδικούν το να μην ακούει κανείς κανέναν. Είναι σημαντικό να ακούμε ο ένας τον άλλον.

Παρακαλώ, λοιπόν, κύριε Πρόεδρε, νομίζω ότι δεν υπάρχει κάποιος λόγος να επισπευσθεί η ακρόαση, να γίνει με όρους σωστούς τη Δευτέρα το απόγευμα ή και την Τρίτη, δεν νομίζω ότι υπάρχει λόγος βιασύνης ούτε να αδικηθεί η συζήτηση για την παιδεία ούτε να αδικηθεί η ακρόαση των φορέων και να μπορέσουμε και εμείς να εκπληρώσουμε τα καθήκοντα μας και στα δύο νομοσχέδια όπως προσήκει. Εγώ θα πρότεινα λοιπόν να πάει η ακρόαση των φορέων είτε τη Δευτέρα το απόγευμα είτε την Τρίτη και να μετατοπιστούν ανάλογα οι επόμενες συνεδριάσεις. Δεν νομίζω ότι θα βλαφτεί οτιδήποτε. Αντίθετα θα προστατέψουμε και τη λειτουργία μας και θα ακούσουμε νομίζω και ενδιαφέροντα πράγματα για αλλαγές και προτάσεις επί του νομοσχεδίου από τους φορείς.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κυρία Κομνηνάκα, θέλετε να τοποθετηθείτε για τον προγραμματισμό των συνεδριάσεων;

**ΜΑΡΙΑ ΚΟΜΝΗΝΑΚΑ (Ειδική Αγορήτρια της Κ.Ο. «Κομμουνιστικό Κόμμα Ελλάδος»):** Συγγνώμη, κύριε Πρόεδρε δεν άκουσα τον προγραμματισμό.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Πρότεινα η ακρόαση των φορέων να γίνει την Παρασκευή στις 9 η ώρα, η συζήτηση επί των άρθρων να γίνει πάλι την Παρασκευή και ώρα μία το μεσημέρι και η δεύτερη ανάγνωση να γίνει την Τρίτη 12 Μαρτίου στις 10 η ώρα το πρωί.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Κύριε Πρόεδρε αν μου επιτρέπετε και αν μου επιτρέπει και η κυρία Κομνηνάκα, για μισό λεπτό να συμπληρώσω, γιατί δεν είχα ακούσει τις ώρες που προτείνετε. Είναι και η ημέρα της γυναίκας την Παρασκευή, θα γίνει επετειακή συνεδρίαση. Πάρα πολλές από τις βουλευτές έχουνε υποχρεώσεις και αυτού του είδους, μακάρι να είχατε και οι άνδρες βουλευτές υποχρεώσεις σε σχέση με την ημέρα της γυναίκας.

Πραγματικά, δεν υπάρχει κανένας λόγος να το πιέσουμε έτσι και βλέπω και ο Υπουργός και ο κύριος Υφυπουργός να έχουν κάποια σοβαρή αντίδραση, οπότε ας το πάμε Δευτέρα ή Τρίτη και ας τα μετατοπίσουμε άλλο λίγο.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κυρία Κωνσταντοπούλου, ακούστε λίγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ):** Την πρότασή μου σας λέω, θα τοποθετηθούν όλοι.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Εγώ θα δώσω κάποια δεδομένα. Εγώ έχω όλη την καλή διάθεση. Σας άκουσα με πολύ μεγάλη προσοχή και να ικανοποιήσω και την πρόταση τη δικιά σας για την Παρασκευή. Απλά θα πρέπει το νομοσχέδιο αυτό να εισαχθεί για συζήτηση στην Ολομέλεια την Τετάρτη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ):** Γιατί;

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Είναι κάτι που δεν το αποφασίζω εγώ. Αυτός είναι προγραμματισμός.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ):** Δεν έχει συζητηθεί προγραμματισμός ακόμη.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κυρία Κωνσταντοπούλου το έχουμε πει κι άλλη φορά αυτό. Η Διάσκεψη μπορεί να μην έχει συνεδριάσει, αλλά σκέφτεται όταν θα συνεδριάσει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ):** Η Διάσκεψη τι σκέφτεται; Αφού δεν έχει συγκληθεί.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Η διάσκεψη σκέφτεται δια του Προέδρου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ):** Σκέφτεται ο κύριος Πρόεδρος.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Ο κύριος Πρόεδρος σκέφτεται να προτείνει στη Διάσκεψη των Προέδρων την εισαγωγή του νομοσχεδίου για συζήτηση στην Ολομέλεια την Πέμπτη. Άρα, θα πρέπει τουλάχιστον έχοντας αυτό το πράγμα στο μυαλό μας να δούμε να ικανοποιήσουμε αν θέλετε την Παρασκευή, εγώ το καταλαβαίνω αυτό. Είπατε ότι είναι η ημέρα της γυναίκας είναι και ένα πολύ σημαντικό νομοσχέδιο που συζητιέται. Αυτό που μπορούμε να κάνουμε, αλλά θέλω να με καταλάβετε, πραγματικά, γιατί έχω όλη την καλή διάθεση, να κάνουμε τη Δευτέρα τους φορείς και την κατ’ άρθρον και την Τρίτη να κάνουμε τη δεύτερη ανάγνωση. Είναι οι προθεσμίες είναι πιεστικές σε σχέση με αυτό που είπαμε τον προγραμματισμό που σκέφτεται να προτείνει στη Διάσκεψη των Προέδρων ο Πρόεδρος. Άρα, λοιπόν εάν θέλει η Επιτροπή να το κάνουμε έτσι, να κάνουμε δύο συνεδριάσεις τη Δευτέρα, να καλέσουμε το πρωί τους φορείς και στη συνέχεια να συζητήσουμε τα άρθρα, τότε αυτό ευχαρίστως νομίζω ότι μπορεί να γίνει αποδεκτό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ):** Κύριε Πρόεδρε πάντως ο προγραμματισμός του νομοσχεδίου έχει να κάνει με τη βούληση του Υπουργείου για το πότε προσανατολίζεται.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Φαντάζομαι και ο κύριος Υπουργός έχει πει και αυτός κάτι τέτοιο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ):** Μπορεί να το πει ο κύριος Υπουργός. Πάντως εγώ βλέπω ότι δεν υπάρχει κάποια πίεση. Εμείς δεν θα συναινέσουμε σε συντμήσεις προθεσμιών. Βλέπω ότι δεν υπάρχει πίεση.

Γιατί θέλουμε να την δημιουργήσουμε τώρα;

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Εγώ σας εξήγησα πως έχουν τα πράγματα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ):** Καλώς. Εμείς τοποθετηθήκαμε.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τοποθετηθήκατε.

Κύριε Μπάρκα, έχετε το λόγο με βάση όλα αυτά που έχουμε συζητήσει για να μην επανερχόμαστε. Θέλω μια οριστική πρόταση από όλους τους Εισηγητές και τους Ειδικούς Αγοραστές για να αποφασίσει η Επιτροπή.

**ΚΩΝΣΤΑΝΤΙΝΟΣ ΜΠΑΡΚΑΣ (Εισηγητής Μειοψηφίας):** Κύριε Πρόεδρε, επειδή όντως η Παρασκευή είναι μια μέρα έχει πάρα πολλά Κοινοβουλευτικά και επειδή και οι δύο παρόντες Υπουργοί δεν έχουν πρόβλημα όσον αφορά τις συνεδριάσεις των Επιτροπών. Αν και εγώ θα βάλω ένα ζήτημα που αφορά τους Βουλευτές της επαρχίας, δηλαδή το Παρασκευή με Δευτέρα, εμείς δεν έχουμε πρόβλημα όσον αφορά την πρόταση που καταθέσατε για την συνεδρίαση των Επιτροπών.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Για την Δευτέρα εννοείται κ. Μπάρκα.

**ΚΩΝΣΤΑΝΤΙΝΟΣ ΜΠΑΡΚΑΣ (Εισηγητής Μειοψηφίας):** Για τη Δευτέρα.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει η κύρια Κομνηνάκα.

**ΜΑΡΙΑ ΕΛΕΝΗ (ΜΙΛΕΝΑ) ΑΠΟΣΤΟΛΑΚΗ (Ειδική Αγορήτρια της Κ.Ο. ΠΑΣΟΚ – Κίνημα Αλλαγής):** Πριν μιλήσει η κυρία Κομνηνάκα θέλω να διευκρινίσετε τι ώρες σκέφτεστε για τη Δευτέρα κύριε Πρόεδρε.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Έχουμε τη δυνατότητα να κάνουμε 10:00 το πρωί την ακρόαση των φορέων και 13:00 η ώρα -γιατί βλέπω ότι οι φορείς που προτάθηκαν δεν είναι πολλοί- μία ώρα να ξεκινήσουμε για τη συζήτηση επί των Άρθρων

Τον λόγο έχει η κύρια Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια της Κ.Ο. Κ.Κ.Ε.):** Κύριε Πρόεδρε θέλω να επισημάνω, επειδή έχουμε το προηγούμενο της προηγούμενης συζήτησης για τους Ποινικούς Κώδικες, ότι την προηγούμενη φορά τέθηκε ξανά το ίδιο ζήτημα ότι είχε συνεδριάσει η Διάσκεψης και είχε βγει ο προγραμματισμός. Δεν μπορεί αυτό να το πω έτσι -και όπως ακουστεί- αυτός ο εκβιασμός κάθε φορά ή θα δέχεστε τις συντμήσεις των προθεσμιών ή θα αποδέχεστε το να συνεδριάζουμε πάνω σε άλλες δεκαπέντε και άλλες Κοινοβουλευτικές διαδικασίες.

Το λέω περισσότερο γιατί είναι λίγα τα άρθρα, καταλαβαίνω τι μπορεί, τελοσπάντων, να είναι λιγότεροι οι φορείς που κλήθηκαν, μπορεί να είναι μικρότερης διάρκειας οι συνεδριάσεις, όμως είναι περισσότερο ενοχλητικό να τίθεται συνεχώς αυτό τον εκβιαστικό τρόπο, το δίλημμα. Δεν μπορεί πριν καν τη συνεδρίαση της Διάσκεψης των Προέδρων να λέτε τι είναι ο προγραμματισμός. Γι’ αυτό γίνεται, αλλιώς να μην κάνουμε τη Διάσκεψη των Προέδρων. Να μας ανακοινώνετε το πρόγραμμα κάθε εβδομάδας και να ερχόμαστε σαν τους καλούς τους μαθητές στην ώρα του προγράμματος που ανακοινώνει ο Πρόεδρος. Δηλαδή, τώρα είναι λίγο, κάποια πράγματα, εντάξει.

Κατ’ αρχάς θεωρούμε δεδομένο ότι την Παρασκευή, με αυτόν τον προγραμματισμό που ήδη υπάρχει στη Βουλή, δεν μπορεί να μπει και η συνεδρίαση της Επιτροπής γι’ αυτό το νομοσχέδιο. Τη Δευτέρα, επίσης, να σας θυμίσω, έχουμε την συζήτηση για το πόρισμα, αν δεν έχει αλλάξει κάτι, μέχρι τώρα, τέλος πάντων, με τα μέχρι τώρα δεδομένα, είναι η συζήτηση είναι το πόρισμα της Εξεταστικής, στο οποίο εδώ είμαστε, οι μισοί εισηγητές, και μέλη της Εξεταστικής και θα υπάρχει και μια πίεση και αυξημένες υποχρεώσεις. Τώρα μιλάμε για το πόρισμα της Εξεταστικής. Άρα, δεν καταλαβαίνουμε γιατί υπάρχει αυτή η πίεση. Νομίζω ούτε από τους Υπουργούς έρχεται τέτοια πίεση για να ολοκληρωθεί η διαδικασία του νομοσχεδίου, σώνει και ντε, την Πέμπτη, ούτε νομίζω ότι μπορεί να υποστηριχθεί εδώ, πριν καν τη Διάσκεψη των Προέδρων, ότι έχουμε τέτοιο περιορισμό.

Σε κάθε περίπτωση, εμείς θεωρούμε ότι την Παρασκευή δεν μπορεί να συνεδριάσει η Επιτροπή. Θεωρώ η ίδια δυσκολία υπάρχει για δύο συνεδριάσεις. Θα μπορούσε να γίνει μία, να γίνει η ακρόαση των φορέων και να γίνει την Τρίτη η κατ’ άρθρον και η β΄ ανάγνωση στη συνέχεια, εννοώ ως επόμενη ημέρα. Αλλά δεν μπορεί να γίνει τη Δευτέρα ακρόαση φορέων, συζήτηση κατ’ άρθρον, η συνεδρίαση της Εξεταστικής Επιτροπής, όταν τα μισά μέλη της Επιτροπής είμαστε και στην Εξεταστική.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κύριε Δημητριάδη, θέλετε να τοποθετηθείτε και εσείς;

**ΠΕΤΡΟΣ ΔΗΜΗΤΡΙΑΔΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Εγώ ήθελα να πω ότι την Παρασκευή είναι πάρα πολύ δύσκολο να συνεδριάσουμε, διότι έχουμε συζήτηση στην Ολομέλεια. Τη Δευτέρα, όπως ανέφερε και η κυρία Κομνηνάκα και άλλοι συνάδελφοι, και εμείς είμαστε Εξεταστική Επιτροπή, έχουμε πολύ μεγάλο πρόβλημα γιατί υπάρχει συζήτηση για τα πορίσματα. Θα θεωρούσαμε, λοιπόν, να μετατεθεί την Τρίτη η ανάλυση κατ’ άρθρον και ας υπάρξει μια ευελιξία, διότι υπάρχει πάρα πολύς ασφυκτικός χρόνος και πάρα πολλά μέλη της Επιτροπής αυτής είμαστε και μέλη και σε άλλες επιτροπές και έχουμε μεγάλο πρόβλημα, βασικά. Αν θα μπορούσε, σας παρακαλώ πάρα πολύ, να υπάρξει μια ευελιξία. Και να πω και κάτι άλλο. Δεν μπορεί να διεξάγεται η συζήτηση με απίστευτα ασφυκτική πίεση και με τόσο μεγάλη πίεση χρόνου. Δεν νομίζω ότι υπάρχει το κάτι εξαιρετικά επείγον για να επισπεύσουμε τόσο πολύ τις διαδικασίες.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Έχουμε ολοκληρώσει με τις τοποθετήσεις των συναδέλφων; Θέλετε κάτι, κυρία Αποστολάκη, να συμπληρώσετε;

**ΕΛΕΝΗ – ΜΑΡΙΑ ΑΠΟΣΤΟΛΑΚΗ (Ειδική Αγορήτρια της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):** Επειδή επί της νέας πρότασης δεν τοποθετήθηκα εγώ, τοποθετήθηκα για την Παρασκευή, και παρότι, σε ότι μας αφορά η συνεδρίαση της εξεταστικής Επιτροπής των Τεμπών είναι άλλης τάξεως σε ότι αφορά το κόμμα μου, αλλά δεν πιστεύω ότι είναι δυνατό να υπάρξουν δύο συνεδριάσεις τη Δευτέρα. Δεν μπορεί να υπάρξουν δύο συνεδριάσεις τη Δευτέρα από τη στιγμή που συνεδριάζει η Εξεταστική Επιτροπή των Τεμπών και πολλά μέλη είναι εισηγητές και του νομοσχεδίου και στην Εξεταστική. Δηλαδή, υπάρχει κώλυμα αντικειμενικό και ανυπέρβλητο.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κύριε Υπουργέ, θέλετε να μας πείτε και εσείς, επί των ζητημάτων που τέθηκαν, την άποψή σας;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Η πρόταση που ακούσαμε για να υπάρξουν δύο συνεδριάσεις τη Δευτέρα, μία την Τρίτη και στην Ολομέλεια την Πέμπτη, άρα δηλαδή να μην υπάρξουν δύο συνεδριάσεις της Παρασκευής, εμάς μας βρίσκει σύμφωνους. Αυτή είναι η πρόταση που κάνατε, νομίζω. Αν η Επιτροπή συμφωνεί σε αυτό και επειδή το νομοσχέδιο αυτό αντιλαμβανόμαστε ότι δεν έχει, δεν μπορεί, δεν θα προκαλέσει ιδιαίτερα μεγάλα ζητήματα, δηλαδή θεωρώ ότι είναι ένα συμφωνημένο νομοσχέδιο με όλους τους φορείς, αλλά, εν πάση περιπτώσει, η Επιτροπή ας κρίνει. Πάντως σε αυτή την πρόταση εμείς είμαστε σύμφωνοι. Δηλαδή για δύο συνεδριάσεις τη Δευτέρα, μία την Τρίτη και η Ολομέλεια την Πέμπτη. Επαναλαμβάνω, κύριε Πρόεδρε, ότι την πρότασή σας, όπως την άκουσα, η οποία είναι να μην γίνουν οι συνεδριάσεις της Παρασκευής, να γίνουν δύο συνεδριάσεις τη Δευτέρα, μία την Τρίτη και η Ολομέλεια την Πέμπτη, εμάς μας βρίσκει σύμφωνους.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Θέλω να πω κάτι, πριν ψηφίσουμε για τον προγραμματισμό των συνεδριάσεων και απευθύνομαι σε όλα τα μέλη πολύ καλοπροαίρετα. Να ξέρετε, ότι δεν είναι καθόλου εύκολο και για μένα, να παίζω το ρόλο ενός κακού που δεν είμαι κακός και δεν θέλω να είμαι κακός. Η αλήθεια είναι, ότι πολλά από αυτά που τέθηκαν υπόψιν του Προεδρείου από τα μέλη της Επιτροπής και από την κυρία Κωνσταντοπούλου και από την κυρία Κομνηνάκα και από την κυρία Αποστολάκη και από όλους, είναι γεγονός ότι είναι σωστά και δημιουργούν μια πίεση, που καταλαβαίνω πολύ καλά, ότι είναι πολύ δύσκολο να ανταπεξέλθουν και να ανταποκριθούν σε αυτή την πίεση τα μέλη της Επιτροπής. Κυρία Κωνσταντοπούλου, κάναμε και εγώ προσωπικά έχω ασκήσει τις δικές μου, αν θέλετε, πιέσεις, προς όλες τις κατευθύνσεις, έτσι ώστε η Επιτροπή και ξέρετε πώς ξεκινήσαμε να συνεδριάζουμε, νομίζω ότι έχει γίνει μια πρόοδος, δώσατε τα εύσημα στον κ. Υπουργό και καλά κάνατε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):** Για να τον ενθαρρύνω να κάνει κι άλλα καλά.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Απλά δεν δώσατε σε εμένα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):** Όχι για να είστε ευχαριστημένος με τον εαυτό σας, κύριε Πρόεδρε και να μας λέτε «αρκετά κάναμε».

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Δεν περίμενα να μου αποδώσετε εύσημα εμένα, αλλά να ξέρετε, ότι και εγώ έχω παίξει ένα ρόλο προς αυτή την κατεύθυνση, δηλαδή να συνεδριάζουμε με μεγαλύτερη άνεση, γιατί πραγματικά καταλαβαίνω και ειδικά όταν είναι βουλευτές μικρών Κομμάτων που έχουν πάρα πολλές υποχρεώσεις και είναι λίγα τα άτομα, που πρέπει να τους φέρουν εις πέρας αυτές τις υποχρεώσεις.

Νομίζω ότι η Παρασκευή- πραγματικά έχετε δίκιο- είναι μια δύσκολη μέρα, είναι όλες αυτές οι υποχρεώσεις, θα πάμε μέχρι το βράδυ αργά, θα υπάρχει και κούραση- φυσιολογικό είναι- νομίζω όμως ότι τη Δευτέρα, πέρα από την Εξεταστική- βέβαια και εγώ είμαι μέλος της Εξεταστικής και η κυρία Αποστολάκη και η κυρία Κομνηνάκα- ναι, είναι ένα βάσανο η Εξεταστική, αλλά νομίζω ότι είναι μια μέρα κενή, όσον αφορά άλλες δραστηριότητες της Βουλής.

Άρα λοιπόν, θα πρότεινα προς το Σώμα, με βάση όλα αυτά που προηγήθηκαν, για να μην επαναλαμβανόμαστε, να κάνουμε ακρόαση Φορέων στις 10, να κάνουμε στη 1 η ώρα την, επί των άρθρων, συζήτηση, θεωρώ ότι μέχρι τις 3 θα έχουμε τελειώσει- γιατί και το νομοσχέδιο το επιτρέπει αυτό- για να μπορούμε 3 η ώρα που είναι η συνεδρίαση της Εξεταστικής Επιτροπής, να μπορέσουμε να παραστούμε και εκεί, όσοι είμαστε μέλη της Εξεταστικής Επιτροπής και να πάμε με την 2η Ανάγνωση την Τρίτη στις 10 η ώρα το πρωί.

Αυτή είναι η πρόταση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):** Κύριε Πρόεδρε, πάντως θα μπορούσε η ακρόαση των Φορέων να γίνει το απόγευμα της Δευτέρας, η κατ’ άρθρον συζήτηση την Τρίτη- το λέω και για τους βουλευτές που έρχονται από την Περιφέρεια- και να βάλετε, όποτε πιστεύετε, την 2η Ανάγνωση, που θα έχει με μεγαλύτερη άνεση ολοκληρωθεί, εν πάση περιπτώσει, η 1η Ανάγνωση. Νομίζω αυτό, αν είναι δηλαδή να παραβιάσετε, ούτως η άλλως, τις προθεσμίες και τον Κανονισμό μπορείτε να το κάνετε με έναν πιο εύθετο τρόπο. Δεν σας ενθαρρύνουμε να το κάνετε, μην παρεξηγηθώ, απλώς λέω αυτό, κατά τα άλλα εμείς εμμένουμε στις προτάσεις που έχουμε κάνει και σίγουρα θεωρούμε, ότι, με δεδομένο ότι δεν έχει καν συνεδριάσει η Διάσκεψη Προέδρων- τώρα τι σκέπτεται ο Πρόεδρος και τι ενδιάθετη βούληση εκφράζει προς εσάς, δεν παράγει κανένα έννομο αποτέλεσμα, για να το πούμε και νομικά.

Όλα μπορούν, με λίγα λόγια, να οριστούν, με έναν τρόπο που δεν θα θέτει διλήμματα και επειδή έχετε και την Εξεταστική Επιτροπή τη Δευτέρα, όπως μας ενημερώνετε, ξέρετε ότι εμείς δεν δεχόμαστε το κλείσιμο των εργασιών, οπότε θα υπάρχει εκεί σίγουρα μεγάλο αντικείμενο, σε κάθε, λοιπόν, περίπτωση- κάτι έλεγα πριν για την Παιδεία και για το να ακούμε ο ένας στον άλλον- καλό είναι να μην υπάρχουν συγκρούσεις υποχρεώσεων.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κύριε Λαζαρίδη, έχετε τον λόγο.

**ΜΑΚΑΡΙΟΣ ΛΑΖΑΡΙΔΗΣ**: Κύριε Πρόεδρε, για να το κλείσουμε, νομίζω ότι η πρόταση και για να ψηφίσουμε και δια των Εισηγητών και Ειδικών Αγορητών, νομίζω ότι η πρότασή σας για φορείς τη Δευτέρα στις 10 το πρωί, επί των άρθρων στη μία και την Τρίτη στις 10 το πρωί, είναι στην πολύ σωστή κατεύθυνση. Θα μου επιτρέψετε, κυρία Πρόεδρε, με όλο το σεβασμό που έχω στο πρόσωπό σας, να σας πω ότι οι βουλευτές της Νέας Δημοκρατίας έχουμε μάθει και να ακούμε και αυτή η Κυβέρνηση έχει αποδείξει κατ’ επανάληψη ότι και τις Επιτροπές λαμβάνει σοβαρά υπόψη και αλλαγές έχει κάνει στην Ολομέλεια, το έχετε παραδεχτεί και εσείς. Επομένως, κύριε Πρόεδρε, νομίζω ότι είναι η καλύτερη λύση αυτή.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «Πλεύση Ελευθερίας – Ζωή Κωνσταντοπούλου»):** Κύριε Λαζαρίδη, πάντως μυγιαστήκατε, γιατί το έλεγα για τον κύριο Μπάρκα, προηγουμένως αυτό που είπα και προ προηγουμένως για τον κύριο Κυριαζίδη, όχι για εσάς. Για τον κύριο Κυριαζίδη, που έχει αυτή την κακή συνήθεια να μην ακούει.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Προχωράμε. Πριν δώσω τον λόγο στους Εισηγητές και τους Ειδικούς Αγορητές για τις τοποθετήσεις τους επί της αρχής του σχεδίου νόμου, να ρωτήσω τον κύριο Υπουργό αν θέλει να κάνει μια εισαγωγική τοποθέτηση. Όχι, καλώς.

Κυρία Κομνηνάκα θέλετε να μας προτείνετε φορείς; Έχετε ακούσει τις προτάσεις των άλλων κομμάτων;

**ΜΑΡΙΑ ΚΟΜΝΗΝΑΚΑ (Ειδική Αγορήτρια της Κ.Ο. «Κομμουνιστικό Κόμμα Ελλάδας»):** Τις άκουσα. Δεν έχω κάτι να προσθέσω.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής): Κ**αλυμμένοι και εσείς. Κύριε Δημητριάδη εσείς;

**ΠΕΤΡΟΣ ΔΗΜΗΤΡΙΑΔΗΣ (Ειδικός Αγορητής της Κ.Ο. «Σπαρτιάτες»):** Καλυμμένοι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «Πλεύση Ελευθερίας – Ζωή Κωνσταντοπούλου»):** Σας έχουμε δώσει εμείς συμπληρωματικά φορείς. Ενώσεις Δανειοληπτών, τους Δανειολήπτες του Ελβετικού Φράγκου, τους Δικονομολόγους, τους Αστικολόγους, το Ινστιτούτο Καταναλωτή.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Πολύ ωραία. Στο σημείο αυτό, να δώσω το λόγο για 15 λεπτά, στον Εισηγητή της Πλειοψηφίας τον κύριο Αναστάσιο Μπαρτζώκα.

**ΑΝΑΣΤΑΣΙΟΣ ΜΠΑΡΤΖΩΚΑΣ (Εισηγητής της Πλειοψηφίας):** Ευχαριστώ, κύριε Πρόεδρε. Αξιότιμοι κύριοι Υπουργοί, αγαπητές και αγαπητοί συνάδελφοι, είναι ιδιαίτερη η τιμή και η χαρά, σήμερα, να είμαι Εισηγητής σε αυτό το νομοσχέδιο του Υπουργείου Δικαιοσύνης, με διπλή ιδιότητα, αυτή του δικηγόρου, αλλά και ως μέλος του Ελληνικού Κοινοβουλίου.

Ένα νομοσχέδιο που έρχεται μετά από προσεκτικό σχεδιασμό, διαβούλευση με τους εμπλεκόμενους φορείς και τελικώς, μετά από συνεκτίμηση και αλλαγές, με βάση τα σχόλια που έγιναν από πολίτες, στο στάδιο της δημόσιας διαβούλευσης. Είναι σημαντικό ότι σε ένα τέτοιο νομοσχέδιο, έχει ακολουθηθεί μια ανοικτή διαδικασία, ώστε το αποτέλεσμα να είναι το καλύτερο δυνατό. Το νομοσχέδιο αποτελείται από 5 μέρη και 27 άρθρα.

Πρόκειται για ένα νομοθετικό κείμενο με διατάξεις, που υπηρετούν στοχευμένα τους σκοπούς του. Η διαβούλευση που προηγήθηκε, διήρκησε για διάστημα δύο εβδομάδων, το οποίο νομίζω ότι είναι επαρκέστατο διάστημα, για ένα νομοσχέδιο έκτασης 27 άρθρων. Συνολικά κατατέθηκαν 108 σχόλια, τα οποία ο κ. Υπουργός και το επιτελείο του, επεξεργάστηκαν πριν την κατάθεση του οριστικού κειμένου του νομοσχεδίου. Έτσι, αποδεικνύεται για άλλη μια φορά, με τον καλύτερο τρόπο, ότι υπάρχει ειλικρινής σεβασμός και πραγματικό ενδιαφέρον για τις παρατηρήσεις των πολιτών, ειδικών και μη, που πολλές φορές δίνουν νέα οπτική ή αναδεικνύουν μια πτυχή που, πιθανώς, να μην είχε εξεταστεί.

Σε τι στοχεύει, λοιπόν, το νομοσχέδιο που συζητούμε σήμερα. Έχει τριπλή στόχευση. Την αποσυμφόρηση των δικαστηρίων της χώρας και κατ’ επέκταση, την υποβοήθηση στην προσπάθεια που γίνεται σε όλα τα επίπεδα, για επιτάχυνση της δικαιοσύνης. Την ενίσχυση της ύλης των δικηγόρων και φυσικά, τρίτο αλλά σημαντικότερο κατά τη γνώμη μου και κατά τη γνώμη και των Υπουργών, όπως γνωρίζω καλά, την καλύτερη, αμεσότερη και ταχύτερη διεκπεραίωση των υποθέσεων για όλους τους πολίτες, πάντα, βέβαια, με ασφάλεια δικαίου.

Το πρώτο μέρος του νομοσχεδίου ενισχύει, για πρώτη φορά μετά από χρόνια, τη δικηγορική ύλη, αυξάνοντας τις πράξεις που μπορούν να εκτελούν οι δικηγόροι. Για την ακρίβεια, δεν έχει υπάρξει ποτέ σχέδιο νόμου που να έχει ως βασική κατεύθυνση την ενίσχυση της δικηγορικής ύλης. Πρόκειται για μια εντελώς συνειδητή απόφαση και επιλογή του Υπουργείου Δικαιοσύνης και του Υπουργείου του κ. Φλωρίδη. Να θυμίσω σε αυτό το σημείο, ότι ο δικηγορικός κόσμος είχε διατυπώσει, κατά καιρούς, τα παράπονά του, σε σχέση με τη συρρίκνωση της ύλης.

Ερχόμαστε, λοιπόν, σήμερα, το Υπουργείου Δικαιοσύνης, για να στηρίξει έμπρακτα το ρόλο του δικηγόρου, αναδεικνύοντας την εμπιστοσύνη που αναγνωρίζει η πολιτεία, αλλά και η κοινωνία, στους Έλληνες δικηγόρους. Τέτοιες, λοιπόν, πρωτοβουλίες, συμβάλλουν, περισσότερο και πάνω απ’ όλα, στην εμπέδωση της θέσης του δικηγόρου, ως συλλειτουργού της δικαιοσύνης και στην αναβάθμιση του ρόλου του. Εξάλλου, εκ του νόμου, η θέση του είναι θεμελιώδης, ισότιμη, ανεξάρτητη και αναγκαία για την απονομή της δικαιοσύνης.

Έτσι, με τις διατάξεις που εισάγονται σήμερα, ανατίθενται πλέον στους δικηγόρους, πρώτον, η έκδοση και παροχή κληρονομητηρίου, η αποδοχή κληρονομιάς, οι συναινετικές προσημειώσεις υποθηκών, καθώς και η παροχή ενόρκων βεβαιώσεων. Πρόκειται για εργασίες, οι οποίες επιβάρυναν τις υπηρεσίες των δικαστηρίων και τους δικαστές, ενώ πρόκειται για πράξεις χωρίς αντιδικία και με απλό αντικείμενο καθώς αφορούν υποθέσεις μη αμιγώς δικαιοδοτικού χαρακτήρα.

Εξειδικεύοντας, λοιπόν, κατ΄ αρχάς η έκδοση κληρονομητηρίου, η οποία αυτή τη στιγμή λόγω του μεγάλου φόρτου που έχουν επωμισθεί τα δικαστήρια καθυστερεί πάρα πολύ και το γνωρίζουμε πολλοί από εμάς όσοι είμαστε δικηγόροι. Δεν είναι τυχαίο ότι ο χρόνος πλέον έκδοσης ενός κληρονομητηρίου μπορεί να υπερβεί πολλές φορές και τους 6 μήνες. Όπως καταλαβαίνουμε, αυτό σημαίνει μια τεράστια επιβάρυνση για τους πολίτες που πολύ συχνά χρειάζονται το πιστοποιητικό αυτό για να πουλήσουν ένα ακίνητο της κληρονομητέας περιουσίας ή να αποκτήσουν πρόσβαση στον τραπεζικό λογαριασμό του κληρονομούμενου.

Αντιθέτως, με τις διατάξεις που συζητάμε σήμερα η έκδοση κληρονομητηρίου γίνεται με πράξη δικηγόρου, ο οποίος επιλέγεται από κατάλογο που έχει αποστείλει ο οικείος δικηγορικός σύλλογος στη Γραμματεία του Δικαστηρίου. Πρέπει πριν από αυτό να προηγηθεί αίτηση υπογεγραμμένη από δικηγόρο, ενώ υπάρχει και πολύ ορθά συγκεκριμένη ρύθμιση για το δημόσιο, τους ΟΤΑ και γενικώς για τα νομικά πρόσωπα δημοσίου δικαίου.

Είναι σημαντικό να τονίσουμε ότι η διαδικασία που ακολουθείται για την έκδοση της πράξης από πλευράς του δικηγόρου περιγράφεται αναλυτικά στο κείμενο της διάταξης και κυρίως υπάρχουν αυστηρά χρονικά περιθώρια που θα καταστήσουν δυνατή την έκδοση κληρονομητηρίου το πολύ σε 30 ημέρες.

Δηλαδή, έχουμε ταχύτατη εξυπηρέτηση των πολιτών που μέχρι σήμερα υφίστανται τεράστια ταλαιπωρία από τους χρόνους αναμονής. Βεβαίως, αν για οποιονδήποτε λόγο δεν έχει ολοκληρωθεί η διαδικασία εντός του χρονικού αυτού διαστήματος προβλέπεται να αφαιρεθεί ο φάκελος από τον συγκεκριμένο δικηγόρο και να δοθεί στον επόμενο της λίστας. Μάλιστα έχουν προβλεφθεί και ορθώς και συνέπειες σε περίπτωση που δεν τηρηθεί το χρονοδιάγραμμα και ακόμα περισσότερο, αν κατ΄επανάληψη ένας δικηγόρος δεν ανταποκριθεί στις υποχρεώσεις του.

Το δεύτερο κεφάλαιο του νομοσχεδίου αφορά στις αποδοχές κληρονομιάς. Μέχρι σήμερα είναι δυνατή η δήλωση αποδοχής κληρονομιάς ενώπιον της Γραμματείας του Δικαστηρίου. Μια πρακτική που έτσι κι αλλιώς ακολουθείται συχνά στην πράξη και με την οποία απασχολούνται οι δικηγόροι. Απλώς, λοιπόν, ορίζεται με σαφήνεια ότι η δήλωση αποδοχής κληρονομιάς υπογράφεται από τον πληρεξούσιο δικηγόρο, ο οποίος φυσικά θα προσκομίζει και το ανάλογο γραμμάτιο προείσπραξης δικηγορικής αμοιβής.

Τρίτο κεφάλαιο, οι συναινετικές προσημειώσεις υποθήκης, οι οποίες είναι ένα ακόμη αντικείμενο που παύει να επιβαρύνει τους δικαστές και τα δικαστήρια. Επιλέγεται και εδώ μια αντίστοιχη διαδικασία με αυτήν του κληρονομητηρίου όπου έχουμε πράξη του δικηγόρου η οποία στη συνέχεια προσκομίζεται στη Γραμματεία του οικείου Δικαστηρίου. Έτσι οι εγγραφές και οι εξαλείψεις συναινετικής προσημείωσης υποθήκης ολοκληρώνονται και πάλι ταχύτατα αφού αποφεύγουμε το χρόνο προσδιορισμού για το ακροατήριο και το χρόνο που μεσολαβεί μέχρι την έκδοση δικαστικής απόφασης. Και εδώ τάσσεται ανώτατη προθεσμία στο δικηγόρο που επιλέγεται από τον σχετικό κατάλογο.

Ένα ακόμα πεδίο του σημερινού νομοσχεδίου είναι οι ένορκες βεβαιώσεις, οι οποίες πλέον θα γίνονται μόνο ενώπιον συμβολαιογράφων και δικηγόρων και όχι ενώπιον των ειρηνοδικείων. Μια απλή και τυπική διαδικασία, που δεν υπήρχε κανένας λόγος να επιφορτίζει τους δικαστές και τους δικαστικούς υπαλλήλους, απομακρύνεται πλέον πλήρως από τα δικαστήρια. Εξάλλου, οι ένορκες βεβαιώσεις ενώπιον δικηγόρων έχουν δοκιμαστεί με επιτυχία τα τελευταία χρόνια και βοήθησαν σημαντικά στην αποφόρτιση των δικαστικών υπηρεσιών στην πράξη. Με τη σημερινή ρύθμιση θεσπίζεται μόνιμα ο θεσμός αυτός ενώπιον και των δικηγόρων και κυρίως παύουν οριστικά τα δικαστήρια να ασχολούνται με τις ένορκες βεβαιώσεις.

Συνολικά, λοιπόν, με όλες αυτές τις ρυθμίσεις για κληρονομητήρια, αποδοχές κληρονομιάς, συναινετικές προσημειώσεις υποθήκης και ένορκες βεβαιώσεις, αποσυμφορούνται τα δικαστήρια της χώρας από τέτοιου είδους διαδικασίες, ώστε να έχουν το χρόνο και τη δυνατότητα να ασχοληθούν με όλες τις άλλες πολύ πιο σοβαρές υποθέσεις και αρμοδιότητες τους.

Αντίστοιχα, μια πολύ σημαντική διάταξη είναι αυτή με την οποία έρχονται να λυθούν τα συσσωρευμένα προβλήματα που έχουν δημιουργηθεί από τις μεγάλες καθυστερήσεις στην εκκαθάριση των οφειλόμενων αποζημιώσεων από το ΤΑΧΔΙΚ, το Ταμείο Χρηματοδοτήσεων Δικαστικών Κτιρίων. Πρόκειται για μια πολύπαθη ιστορία αφού σημειώνονται εδώ και χρόνια καθυστερήσεις στην απόδοση της αποζημίωσης στους δικηγόρους από την παροχή νομικής βοήθειας. Είναι ένα θέμα που έχει απασχολήσει πολλές φορές και πολύ τον νομικό κόσμο. Κυρίως, όμως, επιτρέψτε μου να πω, ότι είναι ένα ζήτημα ιδιαιτέρως και πολύ περισσότερο με κοινωνικές προεκτάσεις, καθώς, ναι, σε πρώτη ανάγνωση αφορά τους δικηγόρους που περιμένουν να λάβουν την αμοιβή τους από το ΤΑΧΔΙΚ, όμως, η ουσία του προβλήματος είναι πολύ πιο βαθιά.

Ο θεσμός της «Νομικής Βοήθειας», είναι ένας θεσμός κατεξοχήν, κοινωνικής πρόνοιας του κράτους, στηρίζει όλους τους πολίτες με χαμηλά εισοδήματα, για να έχουν ισότιμη πρόσβαση στη Δικαιοσύνη. Η ανεμπόδιστη, λοιπόν, πρόσβαση στη Δικαιοσύνη για όλους τους πολίτες, είναι βασικός πυλώνας της Δημοκρατίας μας. Επομένως, είναι κρίσιμο να λειτουργεί σωστά και χωρίς προσκόμματα, η «Νομική Βοήθεια». Δυστυχώς, τα τελευταία χρόνια όπως γνωρίζουμε πάρα πολλοί, γνωρίζουν και οι ίδιοι οι δικηγόροι, πολλοί από τους δικηγόρους, απέφυγαν να προσφέρουν τις υπηρεσίες τους στη «Νομική Βοήθεια» και μια αιτία γι’ αυτό, είναι και οι καθυστερήσεις στις πληρωμές.

Γι’ αυτό και είναι τόσο υψηλής αξίας, οι ρυθμίσεις που φέρνει σήμερα το Υπουργείο Δικαιοσύνης. Καταρχάς, γιατί κλείνει άμεσα και δια παντός, οποιαδήποτε οικονομική εκκρεμότητα που αφορά τα έτη μέχρι το 2022, αλλά και το 2023. Κυριότερο όμως, το ότι υπάρχει ένα σχέδιο και μια εντατική προσπάθεια, να δοθεί μια οριστική λύση στον τρόπο που γίνεται η εκκαθάριση των αποζημιώσεων. Συγκροτείται, λοιπόν, μια ειδική ομάδα εργασίας, αποτελούμενη από υπαλλήλους του Υπουργείου Δικαιοσύνης, μέχρι 20 στον αριθμό, οι οποίες θα λαμβάνουν επιπλέον αμοιβή, για να απασχολούνται με την εκκαθάριση και εξόφληση των ποσών που οφείλονται από «Νομική Βοήθεια».

Κλείνοντας, λοιπόν, θέλω να τονίσω για ακόμη μια φορά και να επισημάνω ότι έχουμε στα χέρια μας, μια πρωτότυπη και πραγματικά διαφορετική προσέγγιση της ηγεσίας του Υπουργείου Δικαιοσύνης, με μέτρα που αφαιρούν εργατοώρες, από τα χέρια Δικαστών και Δικαστικών Υπαλλήλων, ώστε να επικεντρωθούν στο έργο τους, που είναι η ταχύτερη απονομή της δικαιοσύνης για όλους τους πολίτες.

Ταυτόχρονα, βέβαια, εξυπηρετείται πλήρως και ο τίτλος του νομοσχεδίου για αληθινή ενίσχυση, της Δικηγορικής ύλης, σε μια κατεύθυνση που για πρώτη φορά βλέπουμε όλοι μας. Είμαι βέβαιος ότι σύσσωμος ο Δικηγορικός κόσμος, θα στηρίξει το συγκεκριμένο νομοσχέδιο, που συνιστά μια τομή και ειλικρινή θεσμική στήριξη προς το Δικηγορικό λειτούργημα.

Αντίστοιχα, είμαι βέβαιος ότι θα τύχει στήριξης και από όλες τις παρατάξεις του Κοινοβουλίου. Όλες αυτές, οι οποίες επιδιώκουν όπως και εμείς, την ταχύτερη και καλύτερη, αλλά και αποτελεσματικότερη εξυπηρέτηση των πολιτών. Γιατί, τελικά, η αμεσότερη διεκπεραίωση όλων των περιπτώσεων που συζητάμε, σημαίνει, ταχύτερη ολοκλήρωση εκκρεμοτήτων κάτι που φυσικά, αντανακλάται σε ολόκληρη τη λειτουργία του κράτους, της οικονομίας και της κοινωνίας.

Συζητάμε, δηλαδή, για Διατάξεις που συνιστούν ένα σημαντικό κρίκο στη γενικότερη προσπάθεια, να επιταχύνει με τις διαδικασίες, να ξεπεράσουμε γραφειοκρατικές παθογένειες και να χτίσουμε ένα σύγχρονο κράτος.

Σας καλώ, λοιπόν, όλες και όλους, να υπερψηφίσετε το σημερινό νομοσχέδιο στο σύνολό του και να στηρίξετε αυτό το μεταρρυθμιστικό όραμα του Υπουργείου Δικαιοσύνης, που θα έχει υπαρκτό, πραγματικό, θετικό αντίκτυπο, στην καθημερινότητα των πολιτών και δικηγόρων.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κύριος Κωσταντίνος Μπάρκας.

**ΚΩΣΤΑΝΤΙΝΟΣ ΜΠΑΡΚΑΣ (Εισηγητής της Μειοψηφίας):** Κύριοι Υπουργοί, κυρίες και κύριοι συνάδελφοι και συναδέλφισες. Αρχικά κύριε Πρόεδρε, θα ήθελα επειδή, εγώ όντως θεωρώ ότι ο ρόλος των Βουλευτών και ο τρόπος, με τον οποίο λειτουργούν στις Επιτροπές, είναι και προοδευτικός και πάντα το έχω στο νου μου αυτό, θα ήθελα να πω ότι εγώ, δεν συνηθίζω να διακόπτω τους συναδέλφους Βουλευτές, ούτε τους Προέδρους των Κοινοβουλευτικών Ομάδων, ούτε συνηθίζω κύριε Πρόεδρε, να παίρνω το λόγο στις Επιτροπές, χωρίς να μου έχει δοθεί και να παρεμβαίνω όποτε εγώ θεωρώ σκόπιμο, αλλά όποτε το Προεδρείο μου δίνει την δυνατότητα.

Άρα, μένω σε αυτό, για να μην επεκταθώ παραπάνω, γιατί δεν θέλω να γίνει κακός. Τώρα, όσον αφορά το συγκεκριμένο νομοσχέδιο κύριοι Υπουργοί, δεν είναι κακό να το κρύψουμε ότι το συγκεκριμένο νομοσχέδιο, εισάγεται στην Βουλή, για να μπορέσετε να «Χρυσώσετε το χάπι», από τις αντιδράσεις που είχατε, σύσσωμης της νομικής κοινότητας των Δικηγόρων, των Συμβολαιογράφων και των Δικαστών και Εισαγγελέων της χώρας, από τις δύο τελευταίες παρεμβάσεις που κάνατε που αφορούσε τις αλλαγές στον Ποινικό Κώδικα αλλά και τον Δικηγορικό Χάρτη όπως αυτός δημιουργήθηκε και το φορολογικό.

Γιατί είναι γεγονός ότι με τις παρεμβάσεις που κάνατε βάλατε απέναντί σας όλους τους δικηγόρους, όλο το νομικό κόσμο της χώρας, θεωρώντας τώρα ότι με αυτό το νομοσχέδιο θα μπορείτε να τους χρυσώσετε το χάπι και μάλιστα δίνοντας έναν τίτλο ο οποίος αφορά την αύξηση της δικηγορικής ύλης.

Επειδή ο συνάδελφος ως πιο έμπειρος από εμένα σίγουρα, όντας και δικηγόρος, είπε ότι με το εν λόγω νομοσχέδιο θα μειωθεί ο χρόνος απόδοσης των αποφάσεων της Ελληνικής Δικαιοσύνης, μακάρι να συμβεί αυτό το πράγμα, αν και δεν νομίζω κυρίες κύριοι συνάδελφοι ότι με τέτοιου είδους σχέδια νόμου θα λύσουμε το μεγάλο πρόβλημα που αφορά τους χρόνους απόδοσης της Ελληνικής Δικαιοσύνης. Παρ όλα αυτά κύριε Υπουργέ, επειδή σεβόμαστε το δικηγορικό λειτούργημα και σεβόμαστε και τον αγώνα που δίνουν καθημερινά οι νέοι και νέες δικηγόροι στη χώρα μας, εμείς βλέπουμε θετικά το συγκεκριμένο νομοσχέδιο, - από την αρχή θέλω να το πω αυτό - γιατί αφορά όντως ζητήματα που έχει ο δικηγορικός κόσμος της χώρας. Άλλωστε εξ όσων γνωρίζω και όλοι οι αρμόδιοι φορείς έχουν ταχθεί υπέρ του συγκεκριμένου σχεδίου νόμου. Βέβαια όχι όλοι και θα αναφέρω στη συνέχεια τους προβληματισμούς και τις αιτιάσεις κάποιων εξ αυτών.

Τώρα, όντως σωστά ο αγαπητός συνάδελφος Εισηγητής της Νέας Δημοκρατίας, είπε ότι το συγκεκριμένο σχέδιο νόμου χωρίζεται σε τρεις κατηγορίες. Αυτό που αφορά την επιτάχυνση των αποφάσεων των δικαστηρίων. Εδώ κύριε Πρόεδρε, θέλω να θέσω ένα ερώτημα το οποίο αφορά το Υπουργείο Δικαιοσύνης και έχει να κάνει με τους σχεδιασμούς. Πολλοί από τους φορείς οι οποίοι μπήκαν και έκαναν και σχόλια στη διαβούλευση, θεωρούνε ότι αυτό εγκυμονεί έναν κίνδυνο. Το να είναι το έναυσμα της δημιουργίας ενός δικαστικού «Καλλικράτη». Δηλαδή, της περαιτέρω μείωσης των δικαστικών σχηματισμών.

Θεωρώ, κύριε Υπουργέ, ότι επειδή είστε εσείς ο αρμόδιος, θα πρέπει τέτοιου είδους αιτιάσεις και προβληματισμούς, - νομίζω ότι θα το βάλουνε και αύριο οι αρμόδιοι φορείς -θα πρέπει μια και καλή να τις αποσοβήσετε και να τις παύσετε. Όπως επίσης και το γεγονός ότι η μεταφορά δουλειάς που είχαν μέχρι πρότινος οι δικαστικοί υπάλληλοι της χώρας προς τους δικηγόρους. Το πρόβλημα κύριε Υπουργέ είναι ότι τα ελληνικά δικαστήρια - και εκεί υπάρχει το ζήτημα της επιτάχυνσης των αποφάσεων - είναι ότι δεν υπάρχουν αρκετοί δικαστικοί υπάλληλοι. Άρα, ευελπιστώ, ο σχεδιασμός - αν υπάρχει θα ήθελα να τον ακούσω - του αρμόδιου Υπουργείου για προσλήψεις δικαστικών υπαλλήλων σε όλες τις έδρες της χώρας, ακριβώς για να μπορούν να βοηθούν τους Έλληνες δικαστές για τη λήψη των αποφάσεών τους, ευελπιστώ να μην παύσει και αυτός ο σχεδιασμός. Άρα θεωρώ κύριε Υπουργέ, ότι αυτές οι παρεμβάσεις δημιουργούν προβληματισμούς και ερωτηματικά.

Η αναβάθμιση των δικαστηρίων της χώρας σε υλικοτεχνικό εξοπλισμό, σε υποδομές, σε στελεχιακό προσωπικό - οι ελλείψεις είναι υπερβολικά πολλές και τις γνωρίζετε πάρα πολύ καλά, ιδιαίτερα στην επαρχία - δεν πρέπει να σταματήσει να υφίσταται και δεν πρέπει το συγκεκριμένο νομοσχέδιο να είναι η αφορμή της υποβάθμισης αυτών των ζητημάτων. Νομίζω ότι το Υπουργείο οφείλει αυτά τα ζητήματα να τα προτεραιοποιήσει γιατί, πραγματικά, υπάρχει σοβαρός κίνδυνος αυτά τα προβλήματα που απασχολούν τα δικαστήρια της χώρας να μην μπουν στο στόχαστρο για λύση από το Υπουργείο Δικαιοσύνης.

Δεν είδα πουθενά, επίσης, κύριε Υπουργέ, στα άρθρα τα οποία έχετε καταθέσει, τις αμοιβές των δικηγόρων, δηλαδή δεν περιγράφεται μέσα εάν οι δικηγόροι, οι οποίοι πλέον θα κάνουν τη δουλειά που κάνουν μέχρι τώρα οι δικαστικοί υπάλληλοι, θα αμείβονται ή όχι. Έγινε, επίσης, αναφορά ότι ο χρόνος των αποφάσεων θα είναι μέχρι 30 ημέρες. Όσοι γνωρίζουν από την καθημερινότητα, κάνουν, δηλαδή, μάχιμη δικηγορία, γνωρίζουν ότι μέχρι τώρα τέτοιου είδους αποφάσεις είναι ημερήσιες, δηλαδή οι δικαστικοί υπάλληλοι βγάζουν τις αποφάσεις την ίδια ημέρα. Άρα, εδώ υπάρχει προβληματισμός από την δικηγορική κοινότητα, κύριε Υπουργέ, για τον χρόνο των αποφάσεων. Νομίζω ότι πρέπει αυτά τα πράγματα να τα δείτε.

Αναφορικά με τα άρθρα για το ΤΑΧΔΙΚ, εμάς μας βρίσκετε σύμφωνους. Να σας θυμίσουμε ότι επί της διακυβέρνησης του ΣΥΡΙΖΑ οι καθυστερήσεις στις πληρωμές είχαν μειωθεί περίπου στο 18μηνο. Αυτός ο χρόνος, με τη λήψη της διακυβέρνησης από τη Ν.Δ., έχει αυξηθεί δραματικά και ευελπιστούμε αυτές οι ρυθμίσεις τις οποίες φέρνετε να μειώσουν τον χρόνο αυτόν.

Το τελευταίο που θα ήθελα να πω είναι το εξής. Το Υπουργείο, σε συνεργασία με την Ολομέλεια των Δικηγορικών Συλλόγων, πρέπει να κάνει σεμινάρια και επιμορφώσεις στους δικηγόρους όλης της χώρας αναφορικά με τη νέα δικαστική ύλη. Νομίζω ότι τα έξοδα αυτά δεν πρέπει να επιβαρύνουν τους δικηγόρους, αλλά θα πρέπει, μέσω του Ταμείου Ανάκαμψης, κύριε Υπουργέ, να χρηματοδοτήσετε τους δικηγορικούς συλλόγους και αυτοί να χρηματοδοτήσουν τα σεμινάρια, προκειμένου η επιμόρφωση των δικηγόρων να μην είναι επιβαρυντική για τους ίδιους.

Με αυτά, κύριε Πρόεδρε, ολοκληρώνω την τοποθέτησή μου. Να πω μόνο ότι οι συμβολαιογράφοι της χώρας έχουν καταθέσει υπομνήματα, νομίζω και προς εσάς, κύριε Υπουργέ, που δηλώνουν τη διαφωνία τους με το συγκεκριμένο σχέδιο νόμου θεωρώντας ότι αυτό θα μειώσει ακόμα περισσότερο την ύλη από την οποία οι ίδιοι ζουν. Έχουν καταθέσει υπόμνημα, θα το καταθέσω και στην Επιτροπή στην κατ’ άρθρον συζήτηση. Ιδιαίτερα οι συμβολαιογράφοι λένε ότι αυτές οι πράξεις, οι οποίες φεύγουν πλέον από τη δική τους δουλειά, αγγίζει το 80% της συμβολαιογραφικής ύλης την οποία έχουν και αυτό θα οδηγήσει στο κλείσιμο πολλών συμβολαιογραφικών γραφείων.

Αυτά, κύριε Πρόεδρε, και θα επανέλθουμε μετά την ακρόαση φορέων στην κατ’ άρθρον συζήτηση.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Τον λόγο έχει ο κύριος Υπουργός.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης)**: Μόνο μια ενημέρωση να δώσω στην Επιτροπή, για να μην δημιουργούνται παρεξηγήσεις χρονικές. Όλα αυτά που περιλαμβάνονται στο νομοσχέδιο τα παρουσίασα στη συνεδρίαση της Συντονιστικής Γραμματείας της Ολομέλειας των Δικηγορικών Συλλόγων τον περασμένο Ιούλιο στην Κατερίνη, δηλαδή με την ανάληψη των καθηκόντων μου πήγα επειδή είχαμε μία προγραμματισμένη συνεδρίαση και εκεί τους είπα ότι το Υπουργείο σχεδιάζει να μεταφέρει αυτή την ύλη.

Τότε δεν είχαμε ούτε απεργίες για φορολογικά, ούτε Ποινικοί Κώδικες. Δεν υπήρχε κάτι. Ήταν σε χρόνο ουδέτερο, δηλαδή. Άρα, δεν συνδέεται με οποιεσδήποτε άλλες εξελίξεις για τη συνέχεια. Αυτό μόνο να έχετε υπόψη σας. Νομίζω ότι όταν θα γίνει η ακρόαση των φορέων η Ολομέλεια των Δικηγόρων θα το επιβεβαιώσει. Δεν συνδέεται με νεότερες εξελίξεις, είναι πολύ πολύ στην αρχή και το επαναλάβαμε αυτό και στην Ολομέλεια των Συλλόγων που έγινε στη Χίο δύο μήνες αργότερα. Άρα, αυτό προς γνώση ως μια πληροφορία. Για τα υπόλοιπα ζητήματα θα απαντήσουμε στη συνέχεια.

Επίσης, να διευκρινίσω ότι στο σχέδιο που αναρτήθηκε για τη διαβούλευση περιλαμβάνονταν και οι υποθέσεις που αφορούν την ίδρυση Σωματείων. Αυτή δεν είναι σε αυτό που συζητάμε, αλλά θα έρθει η διάταξη αναμορφωμένη κατά τη διάρκεια, έτσι ώστε να προστεθεί και αυτό στο τέλος.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει η κυρία Αποστολάκη.

**ΕΛΕΝΗ - ΜΑΡΙΑ (ΜΙΛΕΝΑ) ΑΠΟΣΤΟΛΑΚΗ (Ειδική Αγορήτρια της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»):** Συζητάμε ένα νομοσχέδιο με τίτλο την ενίσχυση της δικηγορικής ύλης. Με τις ρυθμίσεις που εισηγείστε για τα κληρονομητήρια, τις αποδοχές, τις τροποποιήσεις, τις εγγραφές και τις εξαλείψεις συναινετικών προσημειώσεων υποθηκών, τις ένορκες βεβαιώσεις, για το ΤΑΧΔΙΚ και την πληρωμή των υποθέσεων νομικής βοήθειας. Αυτό είναι το σώμα του νομοσχεδίου.

27 άρθρα, λοιπόν, δηλαδή, μία όχι μείζονα νομοθετική πρωτοβουλία, όχι μόνο σε ότι αφορά τον αριθμό των άρθρων, αλλά και ως προς το περιεχόμενο, καθώς δεν πρόκειται για μια πρωτοβουλία που επηρεάζει τα θεμέλια του δικαιϊκού μας συστήματος, δεν επεμβαίνει στον δικαστικό χάρτη της χώρας, ούτε αγγίζει διατάξεις συνταγματικής περιοπής.

Η ηγεσία του Υπουργείου προέκρινε να τεθεί αυτό το νομοσχέδιο σε διαβούλευση 15 ημέρες και κάνω αυτή την επισήμανση, όχι για να δώσω εύσημα στους δύο Υπουργούς, γιατί αυτό που έγινε εντάσσεται στο πλαίσιο αυτού που θεωρούμε βασικών αρχών της καλής νομοθέτησης και το αξιολογούμε ως κάτι το αυτονόητο. Το επισημαίνω, όμως, κατ’ αντίστιξη με το νομοσχέδιο που αυτή τη στιγμή συζητείται στην αίθουσα της Ολομέλειας.

Άλλη μια αντιμεταρρύθμιση που παραβιάζει συνταγματική διάταξη, που παρεμβαίνει στον εκπαιδευτικό χάρτη της χώρας, μετά από διαβούλευση δέκα ημερών και φυσικά, χωρίς να έχει προηγηθεί ο ελάχιστος κοινωνικός διάλογος, η απαραίτητη γόνιμη προϋπόθεση για την παραγωγή των αναγκαίων συναινέσεων όταν επιχειρείται μια μεγάλης τάξεως μεταρρύθμιση. Αλλά δεν πρόκειται περί μεταρρύθμισης, πρόκειται για άλλη μια αντιμεταρρύθμιση η συζήτηση για τα μη κρατικά πανεπιστήμια που συζητείται σήμερα στην Ολομέλεια.

Ας έρθουμε, όμως, στο σημερινό νομοσχέδιο. Η απονομή της δικαιοσύνης στη χώρα μας είναι κοινός τόπος ότι είναι αργή. Υπάρχει ζήτημα με την καθυστέρηση. Σύμφωνα με την ετήσια έκθεση της Παγκόσμιας Τράπεζας για το 2020 η χώρα μας ήταν στην 146η θέση της παγκόσμιας κατάταξης ως προς το μέσο χρόνο επίλυσης μιας διαφοράς στα δικαστήρια.

Σύμφωνα με την έκθεση «Doing Business» της Παγκόσμιας Τράπεζας ο μέσος χρόνος επίλυσης μιας διαφοράς ενώπιον των ελληνικών δικαστηρίων ανέρχεται σε 1.711, δηλαδή, 4,5 χρόνια. Αν το αντιπαραβάλουμε σε σχέση με το τι συμβαίνει σε άλλες ευρωπαϊκές χώρες όπου ο μέσος όρος είναι πολύ χαμηλότερος, όπου στην Ιταλία είναι τρία χρόνια, στην Πορτογαλία είναι δύο χρόνια, στη Γερμανία και τη Γαλλία είναι λίγο παραπάνω από ένα έτος, 499 και 447 μέρες αντίστοιχα.

Όπως επισημαίνεται και στο Παρατηρητήριο Ψηφιακού Μετασχηματισμού του Συνδέσμου Ελληνικών Βιομηχανιών η ταχύτητα και η ποιότητα της απονομής δικαιοσύνης δεν συνδέεται μόνο με την ασφάλεια δικαίου, πολιτών και επιχειρήσεων, αλλά και με τη συνολική ποιότητα του κοινωνικού και επιχειρηματικού περιβάλλοντος και βέβαια, αποτελεί σημαντική προϋπόθεση για την προσέλκυση επενδύσεων και για την ενίσχυση της σχέσης εμπιστοσύνης ανάμεσα στη δημόσια διοίκηση και το κοινωνικό σύνολο.

Η καθυστέρηση έκδοσης μιας δικαστικής απόφασης παρατείνει την αβεβαιότητα, αυξάνει το ρίσκο για τους επενδυτές και φυσικά τους αποθαρρύνει από το να κάνουν μια επένδυση στη χώρα μας. Αλλά, εκτός από τους πολίτες, αυτή η καθυστέρηση επηρεάζει άμεσα και τους συλλειτουργούς της δικαιοσύνης, την επαγγελματική ομάδα των δικηγόρων, που έρχονται αντιμέτωποι με αυτή την αρνησιδικία, με την καθυστέρηση στην εκδίκαση των υποθέσεων που αναλαμβάνουν. Αυτό τους επηρεάζει οικονομικά, γίνονται αποδέκτες των παραπόνων των πελατών τους, οι οποίοι πολλές φορές συνδέουν και αποδίδουν αυτή την μεγάλη καθυστέρηση σε δικά τους ζητήματα, σε προβλήματα των εντολοδόχων δικηγόρων τους και υπάρχει ένα τεράστιο πρόβλημα. Είναι γνωστή η φράση του φιλέλληνα βρετανού πρωθυπουργού από το 19ο αιώνα ήδη «justice delayed – justice dined». Αυτή λοιπόν είναι μια πραγματικότητα.

Ταυτόχρονα, οι δικηγόροι αντιμετωπίζουν πολύ σοβαρά ζητήματα, τα οποία έχουν επί τα χείρω εξελιχθεί σε σχέση με πολιτικές της Κυβέρνησης. Αναφέρομαι στο πρόσφατο φορολογικό νομοσχέδιο, όπου η Κυβέρνηση, ομολογώντας την αδυναμία της να πατάξει τη φοροδιαφυγή, κατέφυγε σε ό,τι πιο ατελέσφορο, τα οριζόντια και άδικα κοινωνικά τεκμήρια, με αποτέλεσμα να οδηγήσει τους δικηγόρους σε πολυήμερες αποχές και συγκεντρώσεις διαμαρτυρίας, κάτι το οποίο όπως αντιλαμβάνεστε δημιουργεί έναν φαύλο κύκλο. Η καθυστέρηση της απονομής δικαιοσύνης, το δικηγορικό σώμα σε αποχές, ένας φαύλος κύκλος, που τροφοδοτείται από τις πολιτικές της Κυβέρνησης.

Σε κάθε περίπτωση, στεκόμενη στην Αιτιολογική Έκθεση της Κυβέρνησης, μια νομοθετική πρωτοβουλία που έχει ως στόχο την αποσυμφόρηση, σε ό,τι αφορά την καθυστέρηση της δικαιοσύνης και που αυτό γίνεται και με ύλη η οποία διευρύνεται σε σχέση με το δικηγορικό σώμα, καταρχήν είναι προς τη σωστή κατεύθυνση, υπό την προϋπόθεση ότι υπάρχουν κάποιες ασφαλιστικές δικλείδες, στις οποίες θα αναφερθώ. Βεβαίως, αυτή η καθυστέρηση μπορεί να αντιμετωπιστεί και με το να αφαιρεθούν από τα δικαστήρια και από τους δικαστές μη αμιγώς δικαιοδοτικού χαρακτήρα πράξεις και υπό αυτή την έννοια αυτές οι τροποποιήσεις είναι θετικές.

Οι ρυθμίσεις, με τις οποίες τροποποιούνται μια σειρά από άρθρα του Αστικού Κώδικα και του Κώδικα Πολιτικής Δικονομίας, που αφορούν στην έκδοση και παροχή κληρονομητηρίου, την αποδοχή και αποποίηση κληρονομίας, τις προσημειώσεις υποθηκών, την παροχή ενόρκων βεβαιώσεων είναι σημαντικές και περιμένουμε με ενδιαφέρον, κύριε Υπουργέ, αυτό το οποίο σπεύσατε να πείτε, γιατί είχαμε δει ότι έχουν αφαιρεθεί μετά τη διαβούλευση οι διατάξεις για τις επαγγελματικές, συνδικαλιστικές, αθλητικά και πολιτιστικά σωματεία, αναμένουμε με ενδιαφέρον ποια είναι η τελική ρύθμιση που θα εισηγηθείτε.

Το να έχουμε ταυτόχρονα ταχύτερη, με λιγότερο κόστος για τον πολίτη διεκπεραίωση νομικών υποθέσεων, ενώ ταυτόχρονα να εξασφαλίζεται και η ποιότητα και η ασφάλεια της μεταφοράς αυτής της ύλης, λόγω του κύρους του δικηγορικού σώματος, από τον χαρακτήρα τους ως αμίσθων δημοσίων λειτουργών και συλλειτουργών της δικαιοσύνης, είναι πολύ σημαντικό.

Άρα, είναι προφανές ταυτόχρονα, ότι έχουμε θετικές συνέπειες στην οικονομία, στην καθημερινότητα των πολιτών, αλλά και στην ενίσχυση του εισοδήματος. Και μια που αναφέρομαι στο ζήτημα του εισοδήματος, είναι πολύ αναγκαίες οι παρεμβάσεις σε ό,τι αφορά την άμεση εκκαθάριση και πληρωμή των αποζημιώσεων της νομικής βοήθειας στους δικηγόρους.

Εδώ υπάρχει μεγάλη πλημμέλεια και μεγάλη καθυστέρηση και θα υποστηρίξω αυτή μου την άποψη και με στοιχεία.

Η πρόσφατη ιστορία μάς δείχνει ότι το ζήτημα των πληρωμών από τη νομική βοήθεια είναι σύνθετο και η όποια λύση προσπάθησε να δοθεί από την Κυβέρνηση ήταν μέχρι σήμερα αρκετά σπασμωδική, ήταν πρόχειρη και ήταν και αναποτελεσματική.

Το Δεκέμβριο του 2022, κύριοι Υπουργοί, το ΤΑΧΔΙΚ εξέταζε τους φακέλους του καλοκαιριού του 2019, ενώ για κάποια Πρωτοδικεία η εκκαθάριση βρισκόταν ακόμη πιο πίσω στα τέλη του 2018. Τα στοιχεία του Δικηγορικού Συλλόγου Αθηνών αναφέρουν ότι εκκρεμούσαν 43.000 φάκελοι για εκκαθάριση, ενώ κάθε χρόνο πραγματοποιούνται κατά μέσο όρο 30.000 νομικές πράξεις, όπου απαιτείται η παροχή νομικής βοήθειας.

Το εισοδηματικό κριτήριο κάτω από το οποίο ένας πολίτης μπορούσε να ζητήσει νομική βοήθεια ήταν τα 7.500 ευρώ, το 2021 ανέβηκε στα 12.500 ευρώ οπότε αντιλαμβανόμαστε ότι συμπεριλαμβάνονται και ορθότατα πολλοί περισσότεροι συμπολίτες μας. Αυτό, βέβαια, σημαίνει ότι συσσωρεύονται πολύ περισσότερες οικονομικές εκκρεμότητες.

Επιπλέον, έχουμε και τις ποινικές υποθέσεις δίπλα στις αστικές σε όλες τις δίκες κακουργηματικού χαρακτήρα, αλλά, πλέον, μετά την πρόσφατη τροποποίηση των δικών και στα πλημμελήματα αρμοδιότητας του Τριμελούς, το κράτος είναι υποχρεωμένο να διορίζει δικηγόρο μέσω του μηχανισμού της νομικής βοήθειας, εφόσον κάποιος πολίτης αδυνατεί να προσλάβει ο ίδιος το δικηγόρο της επιλογής του. Ακόμα και αν έχει δε μεγαλύτερο εισόδημα συμβαίνει αυτό στα ποινικά, ώστε στα βαριά αδικήματα να υπάρχει η διασφάλιση ότι ο κατηγορούμενος δεν στερείται της νομικής βοήθειας του νομικού παραστάτη του.

Τώρα, το γεγονός ότι στο άρθρο 21 που προβλέπει τη σύσταση Ειδικής Ομάδας Εργασίας για την εκκαθάριση και πληρωμή απαιτήσεων δεν υπάρχει καμία πρόβλεψη για μόνιμη ενίσχυση του ΤΑΧΔΙΚ με επιπλέον ανθρώπινο δυναμικό, είναι, σχεδόν, βέβαιο, κύριοι Υπουργοί, ότι θα οδηγήσει στην εκ νέου συσσώρευση αιτήσεων για πληρωμή αποζημιώσεων των δικηγόρων νομικής βοήθειας του τρέχοντος χρονικού διαστήματος, δηλαδή, από την 1η Ιανουαρίου του 2024 και εφεξής. Και, βέβαια, θα σας έλεγα ότι ακόμα και η διατύπωση είναι προβληματική γιατί αναφέρεται για σύσταση Ομάδας μέχρι 20 ατόμων. Αυτό το μέχρι 20 ατόμων, σημαίνει ότι η Ομάδα θεωρητικά θα μπορεί να είναι και τριών ατόμων και πέντε άτομα και είναι ηλίου φαεινότερο ότι τα τρία ή τα πέντε άτομα τα οποία θα έχουν επιλεγεί, όχι για κανένα άλλο λόγο, αλλά γιατί δεν θα υπάρχει δεξαμενή, ούτως ώστε να στελεχώσει με μια πολυπληθέστερη Επιτροπή, δεν θα υπάρχει αυτή η δυνατότητα και άρα θα έχουμε πάλι υστέρηση στην διαχείριση του ζητήματος των εκκρεμουσών οφειλών.

Ενώ, λοιπόν, η πρώτη θεώρηση ασφαλώς αφορά θετικά βήματα που γίνονται τόσο προς την αύξηση και την επέκταση της δικηγορικής ύλης όσο και προς την αποσυμφόρηση των δικαστηρίων της χώρας, δεν λείπουν κάποια κενά και κάποιες αμφιλεγόμενες διατυπώσεις που δημιουργούν ερωτηματικά για το αν θα καταφέρει το νομοσχέδιο να επιτύχει τους στόχους μακροπρόθεσμους και βραχυπρόθεσμους που έχουν τεθεί από το Υπουργείο Δικαιοσύνης. Και το λέω αυτό, γιατί συνολικά αυτή η κυβέρνηση θα έλεγα ακόμα και πιο ειδικότερα το Υπουργείο Δικαιοσύνης, θέλω να υπενθυμίσω στο Σώμα την πληθώρα των νομοσχεδίων τα οποία εισηγήθηκε η ηγεσία του Υπουργείου Δικαιοσύνης από το 2019 και μέχρι σήμερα όπου η νομοθετική παραγωγή ήταν πραγματικά πληθωριστική. Μόνο για την τροποποίηση των Ποινικών Κωδίκων είχαμε επτά τροποποιήσεις, αλλά αυτό το οποίο βλέπαμε στην πορεία είναι σωρεία νομοθετικών διατάξεων και παρεμβάσεων οι οποίες είτε ήταν απολύτως ανεφάρμοστες είτε ήταν απολύτως αναποτελεσματικές είτε ήταν αυτό που λέμε ένα «άδειο πουκάμισο». Χαρακτηριστικότερο παράδειγμα, το λέω, γιατί αντιλαμβάνεστε ήσασταν εσείς που επανανομοθετήσατε, το ζήτημα της Δικαστικής Αστυνομίας.

Δηλαδή, έχουμε έναν νομοθετικό οίστρο, μια υπερπαραγωγή, επί της ουσίας δημιουργούμε μέσα από την λεκτική διατύπωση μια αίσθηση ενός «μεταρρυθμιστικού τυφώνα», αλλά το αποτύπωμα στη λειτουργία της δικαιοσύνης, στην απονομή της δικαιοσύνης, στην επιτάχυνση, στην καθημερινότητα των συλλειτουργών της δικαιοσύνης και τελικά στην καθημερινότητα του πολίτη, φοβάμαι ότι είναι σχεδόν μηδενικό.

Αναφέρω ενδεικτικά κάποια ζητήματα, τα οποία θα μας απασχολήσουν και στην κατ’ άρθρον συζήτηση. Από το γράμμα του νομοσχεδίου δεν προκύπτουν οι προϋποθέσεις συμμετοχής των δικηγόρων στους καταλόγους που πρόκειται να καταρτιστούν, ούτε και με ποιο τρόπο θα έπρεπε να επιμορφωθούν πάνω στα νέα αντικείμενα τα οποία κύριοι Υπουργοί είναι σύνθετα αντικείμενα. Δεν πρέπει βεβαίως πάντα να έχουμε το μυαλό μας σε έναν πεπειραμένο επαγγελματία και δικηγόρο. Σε αυτού του είδους τις πράξεις και σε αυτού του είδους το εισόδημα, θα καταφύγουν κυρίως νέοι συνάδελφοι μας, νεαροί δικηγόροι οι οποίοι δεν έχουν την εμπειρία και εδώ πρέπει να συζητήσουμε και το θέμα της επιμόρφωσης τους.

Στο άρθρο 12, ενώ η αίτηση για συναινετική εγγραφή, ανάκληση, προσημείωση υποθήκης οφείλει να συνοδεύεται από τα γραμμάτια προείσπραξης του δικηγόρου του αιτούντος και του δικηγόρου του καθού, η διατύπωση αφήνει μια ασάφεια κύριοι Υπουργοί και έχει νόημα να το δούμε, σε σχέση με την υποχρεωτικότητα παράστασης των δύο δικηγόρων πλέον του διοριζόμενου από τον κατάλογο. Την ασάφεια αυτή που επικρατεί ως προς τις προϋποθέσεις και τον τρόπο εφαρμογής των νέων δικηγορικών αρμοδιοτήτων που περιγράφονται στο νομοσχέδιο, τις συμπληρώνει ιδανικά και η διάταξη του άρθρου 24 «εξουσιοδοτικές διατάξεις». Δεν έχουμε καμία ένδειξη για το ύψος της αποζημίωσης του δικηγόρου, για τις πράξεις που θα εκδίδει, για τον τρόπο, για τον χρόνο, για τους λοιπούς όρους καταβολής. Θα έπρεπε να έχει τουλάχιστον προβλεφθεί μια διάταξη από ποιον θα λαμβάνει την αμοιβή του ο δικηγόρος, από τον εκάστοτε εντολέα, από το δημόσιο από το ΤΑ.Χ.ΔΙ.Κ., κατά ανάλογη εφαρμογή του συστήματος της νομικής βοήθειας. Επίσης, δεν γίνεται καμία αναφορά στον χρόνο καταβολής της που όπως γνωρίζετε είναι το μείζον, ούτως ώστε οι δικηγόροι και οι δικηγορικοί σύλλογοι να έχουν τη δυνατότητα να αξιολογήσουν εάν πράγματι αυτό το σχέδιο νόμου συμβάλλει σε μία αλλαγή σε ότι αφορά την δικηγορική ύλη.

Θέλω να θέσω επίσης το ζήτημα των Γραμματειών των Δικαστηρίων, γι’ αυτό και προτείναμε και θεωρούμε ότι είναι απαραίτητη η ακρόαση της ομοσπονδίας δικαστικών υπαλλήλων. Οι γραμματείες των δικαστηρίων επιφορτίζονται με πρόσθετη ύλη και τα οργανικά κενά είναι πάνω από 1.700 σε όλη την Ελλάδα.

Συνοψίζοντας, κάθε προσπάθεια που λέγεται, επιγράφεται, σκοπεύει στην αποσυμφόρηση, στην επιτάχυνση, στην απαλλαγή των δικαστών από πράξεις μη δικαιοδοτικού περιεχόμενου και στην ενίσχυση της δικηγορικής ύλης είναι προς τη σωστή κατεύθυνση, αρκεί να μην είναι ένα κενό γράμμα, αρκεί να μην έχει αδυναμίες από την ψήφισή της, εξ υπαρχής δηλαδή, ως προς το να μπορέσει να επιτελέσει τον σκοπό της και ελπίζουμε, ότι σε αυτή την περίπτωση δεν θα έχουμε άλλη μια επανάληψη από όσα πολλές φορές στο παρελθόν έχουμε δει.

Στο σημείο αυτό γίνεται η β΄ ανάγνωση του καταλόγου των μελών της Επιτροπής.

Παρόντες ήταν οι βουλευτές κ.κ. Αθανασίου Χαράλαμπος, Αντωνίου Μαρία, Βεσυρόπουλος Απόστολος, Γκιουλέκας Κωνσταντίνος, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Θεοδωρικάκος Παναγιώτης (Τάκης), Καππάτος Παναγής, Καραγκούνης Κωνσταντίνος (Κώστας), Καραμανλή Άννα, Κατσαφάδος Κωνσταντίνος, Κεδίκογλου Συμεών (Σίμος), Κοτρωνιάς Γεώργιος, Κούβελας Δημήτριος, Κυριαζίδης Δημήτριος, Λαζαρίδης Μακάριος, Λαμπρόπουλος Ιωάννης, Λεονταρίδης Θεόφιλος, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Παπακώστα – Παλιούρα Αικατερίνη (Κατερίνα), Πλεύρης Αθανάσιος (Θάνος), Τσαβδαρίδης Λάζαρος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Ακρίτα Έλενα, Καραμέρος Γεώργιος, Κοντοτόλη Μαρίνα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Σαρακιώτης Ιωάννης, Ψυχογιός Γεώργιος, Αποστολάκη Ελένη-Μαρία (Μιλένα), Γιαννακοπούλου Κωνσταντίνα (Νάντια), Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Χρηστίδης Παύλος, Δελής Ιωάννης, Κανέλλη Γαρυφαλλιά (Λιάνα), Κομνηνάκα Μαρία, Συντυχάκης Εμμανουήλ, Σαράκης Παύλος, Χήτας Κωνσταντίνος, Τζανακόπουλος Δημήτριος, Δημητριάδης Πέτρος, Κόντης Ιωάννης, Οικονομόπουλος Αναστάσιος, Ρούντας Γεώργιος, Καραγεωργοπούλου Ελένη και Κωνσταντοπούλου Ζωή.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Κύριε Τζανακόπουλε, σε σχέση με τους φορείς, έχουν προταθεί από τα άλλα κόμματα δέκα εκπρόσωποι φορέων. Έχετε κάποια επιπλέον πρόταση;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «Νέα Αριστερά»)**: Όχι.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Θα ανακοινώσω λοιπόν τον κατάλογο των φορέων, που θα καλέσουμε για τη συνεδρίαση της Δευτέρας. Είναι το σύνολο των προτάσεων, που υποβλήθηκαν από τα κόμματα. Είναι η Ολομέλεια Προέδρων Δικηγορικών Συλλόγων Ελλάδος, η Ένωση Δικαστών και Εισαγγελέων Ελλάδος, το Συντονιστικό Συμβολαιογραφικών Συλλόγων Ελλάδος, η Ένωση Ασκούμενων και Νέων Δικηγόρων Αθηνών, η Ομοσπονδία Δικαστικών Υπαλλήλων Ελλάδος, ο Σύλλογος Δανειοληπτών Ελβετικού Φράγκου, ο Σύλλογος Δανειοληπτών και Προστασίας των Καταναλωτών Βορείου Ελλάδος, το Ινστιτούτο Προστασίας του Καταναλωτή, η Ένωση Αστικολόγων και η Ένωση Ελλήνων Δικονομολόγων.

Τον λόγο έχει η κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ):** Το νομοσχέδιο, που φέρνει σήμερα προς συζήτηση στο Υπουργείο Δικαιοσύνης, αφορά το πράγματι πολυδιαφημισμένο από την Κυβέρνηση ζήτημα της μεταφοράς δικαστικής ύλης στους δικηγόρους, καθώς και αυτό της πολύπαθης πλέον πληρωμής των δικηγόρων της νομικής βοήθειας, που έχει καταντήσει -για να μην πούμε ότι έχει ξεπεράσει- το Γεφύρι της Άρτας.

Ο στόχος της Κυβέρνησης, όσον αφορά το πρώτο ζήτημα, είναι διπλός.

Από τη μια μεριά, ισχυρίζεται ότι θα πετύχει την αποσυμφόρηση της ύλης από τα δικαστήρια, για εξοικονόμηση δικαστών και υπαλλήλων, με σκοπό την περίφημη επιτάχυνση της δικαιοσύνης. Όπως αναφέρεται, εξάλλου, και στο ίδιο το κείμενο του νομοσχεδίου, αλλά έχει εξαγγελθεί και από τον ίδιο τον Υπουργό στις προγραμματικές δηλώσεις της Κυβέρνησης. Φυσικά, η Κυβέρνηση δεν ενδιαφέρεται και δεν δείχνει την ίδια σπουδή για την επιτάχυνση των υποθέσεων των εργαζομένων και των λαϊκών στρωμάτων, στους οποίους ορθώνει όλο και μεγαλύτερα οικονομικά και δικονομικά εμπόδια στην πρόσβασή τους στη δικαιοσύνη. Όπως έγινε, μάλιστα, και με τις τελευταίες αλλαγές στους Ποινικούς Κώδικες, αλλά και όπως κάνει και μέσω της ίδιας της ιδιωτικοποίησης των διαδικασιών. Αλλά, τελικά, η Κυβέρνηση ενδιαφέρεται για την επιτάχυνση των υποθέσεων των επιχειρηματικών ομίλων και των στρατηγικών επενδυτών, για τις οποίες μάλιστα έχετε ιδρύσει ειδικά πολυτελή τμήματα, στα μεγάλα δικαστήρια της χώρας, με εξειδικευμένους δικαστές για την γρήγορη και προνομιακή εκδίκασή τους. Και γι’ αυτό, βέβαια, επιδιώκετε να εξασφαλίσετε και πόρους από άλλες υποθέσεις ή ακόμα και με τις συγχωνεύσεις κλπ.

Από την άλλη μεριά, στόχος είναι να εμφανιστεί υποκριτικά ευαίσθητη η Κυβέρνηση απέναντι στην οικονομική και επαγγελματική ασφυξία της μεγάλης πλειοψηφίας των δικηγόρων, η οποία είναι αποτέλεσμα πάλι της δικής της αντιλαϊκής πολιτικής, όπως φυσικά και προηγούμενων κυβερνήσεων, στο πλαίσιο και των κατευθύνσεων της Ευρωπαϊκής Ένωσης. Επιδιώκει η Κυβέρνηση να εμφανιστεί δήθεν μεγαλόψυχη απέναντι στους δικηγόρους, προσφέροντάς τους κάποια αντίδωρα απέναντι στα απανωτά πλήγματα που έχει επιφέρει εναντίον τους. Όπως με τον τελευταίο άδικο και εξοντωτικό φορολογικό νόμο και τα απαράδεκτα τεκμήρια που εισάγει, με τις νέες αυξήσεις των ασφαλιστικών εισφορών από την αρχή του έτους και με την απάνθρωπη στέρηση της ασφαλιστικής τους ικανότητας. Δηλαδή, της πλήρους ιατροφαρμακευτικής περίθαλψης σε χιλιάδες από τους αυτοαπασχολούμενους δικηγόρους, που δεν μπορούν να καταβάλουν ή να ρυθμίσουν το σύνολο των οφειλών τους προς τον ΕΦΚΑ , από την αρχή αυτού του μήνα.

Ουσιαστικά, η Κυβέρνηση επιδιώκει να αμβλύνει, και με αυτόν τον τρόπο, τις δικαιολογημένες έντονες αντιδράσεις που έχουν οι δικηγόροι και να πετύχει, διά της πλαγίου, και την υποστολή των αγώνων τους όχι μόνο για τα καίρια φορολογικά και ασφαλιστικά προβλήματα τους, αλλά και για τα γενικότερα ζητήματα της νομοθεσίας και της δικαιοσύνης, όπως η εφαρμογή του νέου αντιδραστικού «νομοθετικού εκτρώματος» των Ποινικών Κωδίκων, το σχεδιαζόμενο νέο δικαστικό χάρτη της χώρας με τα σοβαρά προβλήματα που θα προκαλέσει σε δικηγόρους, υπαλλήλους, πολίτες και άλλους.

Ακούσαμε, βέβαια, τον κύριο Υπουργό που είπε ότι ο σχεδιασμός για τις συγκεκριμένες μεταρρυθμίσεις προηγείτο των κινητοποιήσεων των δικηγόρων για το φορολογικό και λοιπά. Όμως, προηγούνταν και ο σχεδιασμός για αυτά τα μέτρα τα φορολογικά. Είναι γνωστός ο σχεδιασμός σας για να χτυπηθεί η μεγάλη μάζα των αυτοαπασχολούμενων δικηγόρων, πολύ καιρό πριν. Γνωστές είναι και οι σχετικές εκθέσεις του Σχεδίου Πισσαρίδη, όπως και το ζήτημα του δικαστικού χάρτη.

Είναι, δηλαδή, συνολικό το σχέδιο που διεξάγεται, από τη μεριά της Κυβέρνησης, σε αντιδραστική κατεύθυνση μεταρρυθμίσεις στη Δικαιοσύνη. Μεθοδικά το υπηρετείτε και επιλέγετε, επομένως, και τον κατάλληλο χρόνο για να κατατεθεί το καθένα από τα νομοσχέδια, για να παίξει και τέτοιου είδους ρόλο.

Μάλιστα, θεωρούμε ότι με το νομοσχέδιο επιχειρείτε να κολακεύσετε και τους δικηγόρους -με τους οποίους έχετε ανεβάσει τους τόνους και έχετε έρθει σε ρήξη, όλο το τελευταίο διάστημα- με το επιχείρημα ότι, με τη μεταφορά μέρους της δικαστηριακής ύλης σε αυτούς, αναβαθμίζεται δήθεν το κύρος τους ως λειτουργών της Δικαιοσύνης.

Μια κολακεία που δυστυχώς, βρήκε, μάλλον ευήκοα ώτα στις ηγεσίες των Δικηγορικών Συλλόγων, οι οποίες, με θέρμη και την αναπαράγουν, ενδεχομένως και για να παίξουν και αυτές με κάποιο τρόπο ένα ρόλο στο πώς θα παρασύρουν ή -τέλος πάντων- να προσπαθήσουν να χειραγωγήσουν και ένα μέρος των δικηγόρων.

Στην πραγματικότητα, οι ρυθμίσεις του νομοσχεδίου για την ανάθεση σε δικηγόρους της έκδοσης κληρονομητηρίου, της αποποίησης και αποδοχής κληρονομιάς, της εγγραφής και εξάλειψης προσημείωσης υποθήκης, της λήψης ενόρκων βεβαιώσεων και σε αυτή την περίπτωση αποκλειστικά πλέον σε δικηγόρους και συμβολαιογράφους, αποτελεί ένα ακόμα βήμα στην ιδιωτικοποίηση της δικαιοσύνης με αρνητικά αποτελέσματα, τόσο στην οικονομική επιβάρυνση των οικονομικά πιο αδύναμων πολιτών, αλλά και στην ίδια την ασφάλεια και την αξιοπιστία της απονομής της δικαιοσύνης.

Βεβαίως, ακόμη και το ζήτημα αυτό, που όντως έχει αφαιρεθεί το ζήτημα της μεταφοράς της ύλης για την αναγνώριση των Σωματείων, ακούσαμε τώρα, κύριε Υπουργέ, ότι πρόκειται να το φέρετε με τροπολογία στη συνέχεια.

Πότε θα γίνει αυτό;

Θα γίνει στη διάρκεια των επόμενων συνεδριάσεων στην Επιτροπή, ελπίζουμε τουλάχιστον.

Δεν καταλαβαίνουμε, βέβαια, γιατί βιαστήκατε να καταθέσετε το νομοσχέδιο, πριν να τακτοποιηθούν όλες αυτές οι εκκρεμότητες και το φέρνετε με τροπολογία, αλλά τέλος πάντων.

Εξάλλου, επανερχόμενη στο βασικό ζήτημα, είναι σχεδόν βέβαιο ότι τον κύριο όγκο των υποθέσεων της νέας ύλης των δικηγόρων και ιδιαίτερα των πιο προσοδοφόρων, δεν θα τον καρπωθεί τελικά η πλειοψηφία των αυτοαπασχολούμενων δικηγόρων που χειμάζεται κυριολεκτικά, αλλά με τον έναν ή τον άλλο τρόπο την πλειοψηφία της ύλης θα την καρπωθούν δικηγορικές εταιρείες και μεγάλα δικηγορικά γραφεία που διαθέτουν την αναγκαία υποδομή αλλά και στρατιά νέων συνάδελφων και προσωπικού συνολικά, έχουν την οικονομική δυνατότητα για λήψη ενδεχόμενων πιστοποιήσεων που θα απαιτηθούν, τις διασυνδέσεις με τράπεζες και εταιρίες για τη διαχείριση απαιτήσεων και λοιπά.

Όσον αφορά το ρόλο του δικηγόρου σε αυτές τις διαδικασίες για τον οποίο γίνεται πολύς λόγος, θεωρούμε ότι αυτός δεν είναι, ούτε να υποκαθιστά το δικαστή στο δικαιοδοτικό του έργο, αλλά ούτε να διεκπεραιώνει υποθέσεις που το σύστημα της δικαιοσύνης τις θεωρεί περιττό βάρος.

Δεν αναβαθμίζεται, κύριε Υπουργέ, με αυτόν τον τρόπο το κύρος του δικηγόρου, αντίθετα εκτίθενται αδικαιολόγητα σε κίνδυνο, τόσο η ασφάλεια των διαδικασιών, όσο αν θέλετε και ο ίδιος ο δικηγόρος για τα αποτελέσματα των εργασιών που αναλαμβάνει.

Ειδικά μάλιστα στο ζήτημα της αποδοχής κληρονομιάς, με την εντελώς ασαφή και προβληματική ρύθμιση που εισάγεται, εμπλέκονται στην ευθύνη και οι ίδιοι οι δικαστικοί υπάλληλοι που θα παραλαμβάνουν και θα ελέγχουν τις σχετικές πράξεις που θα ολοκληρώνει ο δικηγόρος, χωρίς όμως να διαθέτουν τις σχετικές γνώσεις και τα αναγκαία εργαλεία, όπως την πλατφόρμα myPROPERTY και λοιπά. Μάλιστα κάτι τέτοιο, έχει επισημανθεί και στα σχόλια της διαβούλευσης.

Τα παραπάνω, λοιπόν, δεν σχετίζονται και το επισημαίνουμε με τη νομική επάρκεια των δικηγόρων η οποία σε καμία περίπτωση δεν αμφισβητείται, αλλά με τον διαφορετικό και σαφώς διακριτό ρόλο που πρέπει να επιτελούν, σε σχέση με τους δικαστές.

Ο ρόλος του δικαστή, είναι να επιτελεί δικαιοδοτικό έργο αποφαινόμενος με δικανική κρίση και εξοπλισμένος για τον λόγο αυτόν, τουλάχιστον τυπικά, με εχέγγυα αμεροληψίας και ανεξαρτησίας.

Ο ρόλος του δικηγόρου, βεβαίως και είναι εξίσου σημαντικός, αλλά είναι εντελώς διαφορετικός. Ο ρόλος του δικηγόρου, είναι να υπερασπίζεται και να συμπαραστέκεται στον πολίτη πελάτη του, απέναντι στο κράτος και τη δικαστική εξουσία και γι’ αυτό το λόγο είναι με τη θετική έννοια του όρου εξ’ ορισμού μεροληπτικός. Οι δύο, λοιπόν, αυτοί ρόλοι, δεν πρέπει να συγχέονται, γιατί τελικά οδηγούμαστε σε πολύ επικίνδυνα αποτελέσματα. Για παράδειγμα, το ζήτημα της έκδοσης κληρονομητηρίου, προϋποθέτει συχνά για την έκδοσή του συνθέτη δικανική κρίση, με συλλογή και αξιολόγηση αποδείξεων. Παράλληλα, έχει αυξημένη και βαρύνουσα ισχύ στις ίδιες τις συναλλαγές, όπως απέναντι στο κτηματολόγιο, τις τράπεζες κλπ.. Είναι προφανές ότι η έκδοσή του, πρέπει να ανατίθεται αποκλειστικά σε δικαστή, που διαθέτει και τα σχετικά τυπικά εχέγγυα αμεροληψίας και ανεξαρτησίας. Ο ρόλος του δικηγόρου είναι, βεβαίως, να συμβάλλει στην ορθή δικανική κρίση, εκπροσωπώντας όμως τον πελάτη του.

Η Κυβέρνηση, λοιπόν, αν θέλει πραγματικά να βοηθήσει τους δικηγόρους, ας φροντίσει να αναβαθμίσει τον πραγματικό ρόλο του δικηγόρου με ουσιαστικά μέτρα.

Πρώτα και κύρια, φορολογικής και ασφαλιστικής ελάφρυνσης και ανακούφιση της πλειοψηφίας των δικηγόρων που σήμερα στενάζουν από την πολιτική της. Όπως με μέτρα διευκόλυνσης της αξιοπρεπούς άσκησης του επαγγέλματός τους που έχει γίνει πραγματικά καθημερινός Γολγοθάς, αντί, τελικά να προσπαθείτε να τους ξεγελάσετε, ρίχνοντας τέτοιου είδους επικίνδυνα «τυράκια».

Όσον αφορά τώρα, το πολύπαθο ζήτημα της νομικής βοήθειας, παρακολουθούμε ακόμα ένα επεισόδιο. Μάλλον, απ’ ότι φαίνεται και δυστυχώς, δεν θα είναι και το τελευταίο στο απαράδεκτο σίριαλ, όπως έχει καταντήσει πλέον με βαριά ευθύνη της παρούσας Κυβέρνησης, της πληρωμής, της μη πληρωμής των δικηγόρων που αναλαμβάνουν τις υποθέσεις της νομικής βοήθειας.

Επισημάνθηκε αυτό, κάτι που είναι προβληματικό και για τους ίδιους βέβαια, τους συναδέλφους που σε μεγάλη πλειοψηφία αυτών είναι, νέοι δικηγόροι, που έχουν ανάγκη - αν και πολύς κόσμος πλέον, στην οικονομική κατάσταση που βρίσκεται - αλλά και για την ίδια τη λειτουργία του θεσμού. Γιατί μιλάμε για τη νομική βοήθεια που κατεξοχήν, απευθύνεται στους κοινωνικά αδύναμους, που πρέπει να έχουν πρόσβαση και υποστήριξη από δικηγόρο, αυτούς που δεν μπορούν να πληρώσουν με ίδια μέσα και μάλιστα, καταλαβαίνετε ότι κάτι τέτοιο, δεν μπορεί να τίθεται σε διακινδύνευση.

Πραγματικά, είναι η τέταρτη ή πέμπτη νομοθετική ρύθμιση, έχουμε χάσει κυριολεκτικά το μέτρημα, για την επίλυση του ζητήματος με αλλεπάλληλες καθυστερήσεις και παλινωδίες που πλέον έχουν ξεπεραστεί το όριο του εμπαιγμού.

Φτάσαμε στο σημείο να εξακολουθούμε σήμερα, να συζητάμε για τον τρόπο που θα καταβληθούν στους δικαιούχους δικηγόρους οι οφειλές ακόμη και του 2019, για υποθέσεις και κακουργήματα που πολλά από αυτά μπορεί να ήταν και πολυήμερες συνεδριάσεις, που έχουν εκδικαστεί. Οι οποίες έπρεπε προ πολλού φυσικά, να έχουν καταβληθεί, αλλά με τα γραφειοκρατικά εμπόδια, αλλά και το απαράδεκτο σπάσιμο τους σε αυτό το 80% και 20%, με την προηγούμενη νομοθετική ρύθμιση και φυσικά, την έλλειψη υπαλλήλων, ακόμη εκκρεμούν.

Αλλά και για τις μελλοντικές υποθέσεις, πάλι, δεν εξασφαλίζετε με την προτεινόμενη ρύθμιση, ή έγκαιρη και αξιόπιστη εκκαθάριση και πληρωμή τους. Αν από το 2019, είχατε αποδεχτεί το αίτημα για προσλήψεις στο ΤΑ.Χ.ΔΙ.Κ. όχι μετατάξεις, όχι ανάθεση της δουλειάς στους δικηγορικούς συλλόγους και τόσες άλλες παλινωδίες που επιλέξατε, τώρα θα είχε λυθεί το θέμα και για τις εκκρεμείς υποθέσεις, αλλά και στο διηνεκές. Γιατί αυτό, θα το ξανασυναντήσουμε, με αυτού του είδους τα ημίμετρα που παίρνετε. Πόσο, μάλλον, τώρα που επεκτείνεται η υποχρεωτικότητα της παράστασης των δικηγόρων και στα πλημμελήματα.

Άρα, μιλάμε για πολύ περισσότερες υποθέσεις που θα απευθύνονται στη νομική βοήθεια.

Αντί τελικά για την άμεση ανάθεση τους σε υπαλλήλους, που θα αποκτούσαν και μια εμπειρία και με μόνιμη σχέση εργασίας, το ζήτημα παραπέμπεται και πάλι στις ελληνικές καλένδες με τη σύσταση ομάδας εργασίας. Η σύνθεση της οποίας θα αποφασιστεί για ακόμα, μια φορά με μελλοντική Υπουργική Απόφαση και τα Μέλη, στα οποία θα ανατεθούν, θα προσληφθούν με διάρκεια σύμβασης ως, 18 μήνες και - αυτό άγνωστος αριθμός ποσών θα είναι – λέτε, ότι θα απασχολούνται ως, υπερωριακά ακόμη και τις Κυριακές, αργίες, αλλά και τις νύχτες.

Είναι πραγματικά απορίας άξιο, πως ύστερα από τόσα χρόνια προκλητικής αδιαφορίας η Κυβέρνηση, εμφανίζεται ξαφνικά με τέτοιο υπερβάλλοντα ζήλο για την επίλυση του προβλήματος, που θα οδηγήσει και στα απαράδεκτα όρια της εξάντλησης και φυσικής εξόντωσης τους εργαζόμενους που θα αναλάβουν. Απορούμε κιόλας, αν θεωρείτε ότι με τέτοιους όρους - όταν αναφέρεται που θα μιλάμε για τέτοιους όρους εργασίας - θα υπάρχει και προσέλευση, για να συγκροτηθεί μια τέτοιου είδους ομάδα.

Πραγματικά είναι αίσχος αυτή η ρύθμιση. Είναι πραγματικά αθλιότητα, να παρουσιάσετε την υπερεντατικοποίηση της εργασίας σας, επιτυχία και αυτό να το καταγράφεται και στο νομοσχέδιο. Να λέτε, ότι θα συγκροτήσουν μια ομάδα, η οποία θα την τραβήξουν στα όρια των αντοχών της να δουλεύει Κυριακές, αργίες και μεταμεσονύχτια και αυτό να το παρουσιάζει ως, επιτυχία.

### Σας καλούμε, τουλάχιστον, αυτό το πράγμα «μαζέψτε το», να προσλάβετε όλο το απαραίτητο προσωπικό που έχει ανάγκη το ΤΑ.Χ.ΔΙ.Κ. για να διεκπεραιώνονται σταθερά αυτού του είδους οι υποθέσεις και όχι βέβαια να κάνετε τέτοιου είδους απαράδεκτες «ακροβασίες».

### Είναι κι αυτό δείγμα, κατά τη γνώμη μας, της αναξιοπιστίας και της συνειδητής προχειρότητας με την οποία αντιμετωπίζετε το συγκεκριμένο ζήτημα. Συνολικά καταψηφίζουμε επί της αρχής το νομοσχέδιο. Επιφυλασσόμαστε να τοποθετηθούμε πιο αναλυτικά στην κατ’ άρθρον συζήτησή του.

### ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής): Τον λόγο έχει ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», κ. Παύλος Σαράκης.

### ΠΑΥΛΟΣ ΣΑΡΑΚΗΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»): Κύριε Υπουργέ, κύριε Υφυπουργέ, κυρίες και κύριοι συνάδελφοι.

### Με το παρόν νομοσχέδιο η Κυβέρνηση ισχυρίζεται ότι σκοπεί στην «αποφόρτιση των δικαστηρίων από διαδικασίες που μπορούν με πρόσφορο τρόπο να διενεργηθούν από τους δικηγόρους μέσω της μεταφοράς ύλης από τα δικαστήρια με σκοπό την άμεση και αποτελεσματική ολοκλήρωση νομικών ενεργειών και κατ’ επέκταση την επιτάχυνση της απονομής της δικαιοσύνης», καθώς και στην «άμεση εκκαθάριση και πληρωμή των αποζημιώσεων νομικής βοήθειας στους δικηγόρους μέσω στοχευμένων παρεμβάσεων».

### Αρχικά είναι προφανές ότι επιβάλλεται άμεσα η εκκαθάριση και πληρωμή του συνόλου των αποζημιώσεων της νομικής βοήθειας που οφείλονται στους δικηγόρους. Να μην ξεχνάμε, όπως τονίστηκε και από τους συναδέλφους ότι μόλις το καλοκαίρι του 2023 θεσπίστηκε η ρύθμιση, ώστε οι δικηγόροι να λάβουν το 80% των εκκρεμών αμοιβών της νομικής βοήθειας, ενώ το υπόλοιπο 20% δεν έχει πληρωθεί μέχρι σήμερα καί οι δικηγόροι έχουν προσφέρει τις υπηρεσίες τους τουλάχιστον τρία ή και τέσσερα χρόνια πριν. Πόσο δύσκολο είναι άραγε να πληρωθεί το 100% της αμοιβής των δικηγόρων που στηρίζουν τον θεσμό της νομικής βοήθειας;

### Όσον αφορά τις προβλέψεις περί ενίσχυσης της δικηγορικής ύλης, αυτές κινούνται επί της αρχής σε θετική κατεύθυνση, εμφανίζονται ελλιπείς και σε ορισμένες περιπτώσεις προβληματικές. Δεν έχει αντιληφθεί ακόμη η Κυβέρνηση ή τέλος πάντων υποκρίνεται ότι δεν έχει αντιληφθεί ότι ένα μεγάλο ποσοστό των δικηγόρων δεν μπορεί να ανταποκριθεί πλέον στις βασικές του υποχρεώσεις προς το Δημόσιο, τις τράπεζες, στα ασφαλιστικά ταμεία και θα οδηγηθεί στην έξοδο από το επάγγελμα τα αμέσως επόμενα χρόνια.

### Τα πάγια αιτήματα των δικηγορικών συλλόγων για αύξηση της δικηγορικής ύλης αφορούν, πρώτον, στην υποχρεωτική παράσταση στα συμβόλαια, την υποχρεωτική συνυπογραφή των δικηγόρων στα καταστατικά των εταιρειών, στην υποχρεωτική παράσταση σε κάθε βαθμίδα δικαιοδοσίας που αφορά τόσο τα αστικά, όσο τα ποινικά και διοικητικά δικαστήρια της χώρας. Τη μείωση του ΦΠΑ στις νομικές υπηρεσίες, διότι σήμερα είναι 24%, πράγμα που το θεωρούμε υπερβολικό και υπέρμετρο για το αγαθό της δικαιοσύνης. Την κατάργηση του τέλους επιτηδεύματος, την κατάργηση εισφοράς ανεργίας, των 120 ευρώ, υπέρ του ΟΑΕΔ, την κατάργηση επιτέλους του τεκμαρτού φορολογητέου εισοδήματος.

### Αντ’ αυτών με το σχέδιο νόμου της Κυβέρνησης προβλέπεται, πρώτον, η έκδοση κληρονομητηρίου με πράξη δικηγόρου μέλους του δικηγορικού συλλόγου της περιφέρειας του πρωτοδικείου του δικαστηρίου της κληρονομιάς κατόπιν αίτησης, η οποία κατατίθεται στο δικαστήριο της κληρονομιάς.

### Δεύτερον, η σύνταξη πράξεων αποδοχής κληρονομιάς από δικηγόρο, η οποία θα κατατίθεται στον αρμόδιο γραμματέα του δικαστηρίου της κληρονομιάς.

### Τρίτον, η συναινετική εγγραφή ή εξάλειψη προσημείωσης υποθήκης βάσει πράξης που εκδίδει δικηγόρος του δικηγορικού συλλόγου του Πρωτοδικείου στην περιφέρεια του οποίου υπάγεται το Ειρηνοδικείο, στο οποίο υποβάλλεται η αίτηση και τέταρτον, καταργείται η δυνατότητα λήψης ενόρκων βεβαιώσεων ενώπιον του ειρηνοδίκη, οι οποίες θα λαμβάνονται πλέον μόνο ενώπιον δικηγόρων ή των συμβολαιογράφων.

### Πέραν της σύνταξης πράξεων αποδοχής κληρονομιάς και της λήψης ενόρκων βεβαιώσεων, τα λοιπά καθήκοντα που ανατίθενται στους δικηγόρους ήτοι η έκδοση κληρονομητηρίου και η έκδοση πράξεων συναινετικής εγγραφής ή εξάλειψης προσημείωσης θα ανατίθενται βάσει καταλόγων που καταρτίζει και διαβιβάζει πριν από την έναρξη κάθε δικαστικού έτους στη γραμματεία του δικαστηρίου ο κατά τόπον δικηγορικός σύλλογος.

### Σύμφωνα, δε, με το άρθρο 24 του σχεδίου νόμου, με απόφαση του Υπουργού Δικαιοσύνης καθορίζονται οι προϋποθέσεις εγγραφής των δικηγόρων στους ειδικούς καταλόγους, καθώς και οι αναγκαίες εγγυήσεις για την αδιάβλητη επιλογή των δικηγόρων. Ακόμη και αν αντιπαρέλθει κανείς τις εύλογες επιφυλάξεις που προκαλεί η ιδέα των καταλόγων με την αδιαφάνεια και τις παθογένειες που άπαντες γνωρίζουμε, είναι προφανές ότι η εξαγγελλόμενη ενίσχυση της δικηγορικής ύλης δεν είναι παρά υποτυπώδης και προσχηματική.

### Έτσι κανένα από τα πάγια αιτήματα των δικηγορικών συλλόγων δεν ικανοποιείται ενώ το πραγματικό κίνητρο φαίνεται να είναι η ελάφρυνση αφενός των ειρηνοδικών από διεκπερεωτικές διαδικασίες, όπως για παράδειγμα στις ιδιωτικές εγγραφές ή στην εξάλειψη υποθήκης ούτως η άλλως η απόφαση γραφόταν από τον δικηγόρο και απλώς επικυρωνόταν από τον ειρηνοδίκη, καθώς και των συμβολαιογράφων προς βελτίωση των χρόνων κατάρτισης των συμβολαίων των ακινήτων.

Με απλά λόγια οι προτεινόμενες ρυθμίσεις φαίνεται να διαπνέονται περισσότερο από όρους επικοινωνιακής πολιτικής μετά το διπλό ράπισμα του δικηγορικού σώματος από την κυβέρνηση σε ό τι αφορά το φορολογικό νομοσχέδιο, αλλά και στις τροποποιήσεις των ποινικών κωδίκων παρά από την πραγματική βούληση να ενισχυθεί η δικηγορική ύλη και ο θεσμικός ρόλος των δικηγόρων ως λειτουργών της δικαιοσύνης. Το άστοχο δε των επιλεχθέντων ρυθμίσεων καθίσταται έτι περαιτέρω έκδηλο από το γεγονός ότι οι ίδιοι δικηγόροι παρόλο που αδυνατούν να καλύψουν ακόμα και τα έξοδα διαβίωσής τους και θα έπρεπε να βλέπουν θετικά κάθε πιθανή αύξηση της δικηγορικής ύλης αντιλαμβανόμενοι πλήρως τον θεσμικό τους ρόλο στο σύστημα απονομής της δικαιοσύνης, εκφράζουν σοβαρές επιφυλάξεις για τη μεταβίβαση της αρμοδιότητας έκδοσης κληρονομητηρίου. Αρμοδιότητα η οποία συνδέεται άρρηκτα με την ασφάλεια των συναλλαγών και διαπνέεται πρωτίστως από τις αρχές της αμεροληψίας και της αντικειμενικότητας είτε από στοιχεία σύμφυτα με την ιδιότητα των δικαστικών λειτουργών.

Με απλά λόγια, με το παρόν σχέδιο νόμου η κυβέρνηση ευαγγελίζεται μεν ότι διευρύνει τη δικηγορική ύλη, αλλά δεν έχει στην πραγματικότητα το σθένος να το πράξει. Έτσι για αμιγώς επικοινωνιακούς λόγους προσφέρει ψίχουλα στο δικηγορικό σώμα σε μια προσπάθεια να επιτύχει τον κατευνασμό των δικηγόρων, ιδίως μετά τα μετά τα δύο τελευταία νομοσχέδια που απέδειξαν, όχι μόνο την απέχθεια της κυβέρνησης προς το δικηγορικό σώμα, αλλά και την έλλειψη σεβασμού απέναντι στην επιστημονική τους γνώμη και γνώση.

Ευτελίζετε τους δικηγόρους, τους φέρνετε στα πρόθυρα της οικονομικής εξαθλίωσης και μετά τους προσφέρετε ένα ξεροκόμματο δικηγορικής ύλης αναμένοντας να πουν και ευχαριστώ. Μην κρύβεστε πίσω από το δάχτυλό σας, κύριοι της κυβέρνησης. Αν θέλετε να ενισχύσετε τη δικηγορική ύλη, τα πάγια αιτήματα των δικηγορικών συλλόγων είναι σαφή. Ξεκινήστε επιτέλους από την υποχρεωτική παράσταση των δικηγόρων στα συμβόλαια όπως προϋπήρχε επί δεκαετίες, ιδίως σε αυτά που αφορούν τις αγοραπωλησίες. Όλα τα επιχειρήματα συνηγορούν υπέρ αυτού. Η ασφάλεια δικαίου στις συναλλαγές. Ο περιορισμός των διαφορών που ανακύπτουν από την έλλειψη νομικής εκπροσώπησης και τον νομικό έλεγχο των τίτλων των ακινήτων ακόμα και γιατί έτσι θα αποκτηθεί αύξηση των δημοσίων εσόδων.

Για να γίνει αντιληπτό το μέγεθος της απώλειας δημοσίων εσόδων και με δεδομένο ότι ο όγκος συναλλαγών στις μεταβιβάσεις των ακινήτων υπερβαίνει τα 10 δισεκατομμύρια ευρώ ετησίως αν προβλέπονταν η υποχρεωτική παράσταση δικηγόρων στις συμβολαιογραφικές πράξεις με αμοιβή 1% επί του αντικειμένου και υποχρεωτική έκδοση γραμματίου προείσπραξης το κράτος, δηλαδή η εφορία, ο ΕΦΚΑ, το ταμείο χρηματοδοτήσεως δικαστικών κτιρίων και οι δικηγορικοί σύλλογοι, θα εισέπρατταν από τους δικηγόρους πριν καν δηλαδή την υπογραφή των συμβολαίων δεκάδες εκατομμύρια ευρώ ετησίως. Με αυτό τον τρόπο, δηλαδή, αφενός θα περιοριζόταν η φοροδιαφυγή και αφετέρου θα ενισχύονταν σημαντικά τα δημόσια ταμεία. Και για να προλάβω τον αντίλογο, δεδομένου ότι αυτή ήταν σύμφωνα με πληροφορίες η ένσταση του Υπουργού Δικαιοσύνης, αυτή η ρύθμιση θα μπορούσε να έχει μηδενική επιπλέον επιβάρυνση για τους ενδιαφερόμενους συναλλασσόμενους σε αγοραπωλησίες με μία γενναία ρύθμιση τον περιορισμό της μεσιτικής αμοιβής στο 1%.

Κύριε Υπουργέ, κύριε Υφυπουργέ, δεν είναι δυνατόν να αμείβονται οι μεσίτες με 2% και κατώτατο ποσό 1.000 ευρώ στις αγοραπωλησίες. Δηλαδή, ακόμα και για μια αγοραπωλησία 20 έως 30 χιλιάδων ευρώ να λαμβάνουν 1.000 ευρώ, ειδικά από τη στιγμή που η συντριπτική πλειοψηφία των μεσιτών δεν εμφανίζεται στα συμβόλαια και πληρώνεται μαύρα με σημαντικότατη απώλεια δημοσίων εσόδων και φοροδιαφυγή δισεκατομμυρίων ευρώ κάθε χρόνο. Δεν είναι δυνατόν να μην προστατεύει η ελληνική πολιτεία τις συναλλαγές αυτού του επιπέδου και να μην επιθυμεί την πάταξη της φοροδιαφυγής και τη διασφάλιση των δημοσίων εσόδων.

Συνοψίζοντας, ας μου επιτραπεί το καυστικό ύφος, καθώς τυγχάνω και εγώ δικηγόρος, το παρόν νομοσχέδιο δεν είναι παρά μία ακόμη προσβολή για το σώμα των δικηγόρων. Μία συνέχιση της διαρκούς απαξίωσης του από την Κυβέρνηση. Επουσιώδεις παραχωρήσεις στα πλαίσια μιας υποτυπώδους προσπάθειας να κατευναστούν οι αντιδράσεις, ενώ για το μείζον, τα πάγια αιτήματα τους, ούτε λέξη.

Αναμένουμε από την Κυβέρνηση να υιοθετήσει με το παρόν νομοσχέδιο -είναι μια κατάλληλη ευκαιρία- να θεσπίσουν όπως για παράδειγμα η υποχρεωτική παράσταση στα θεμέλια των ακινήτων, γιατί από την εμπειρία μου θέλω να γνωρίζετε ότι υπάρχουν πολλές συναλλαγές, οι οποίες πλέον αμφισβητούνται για την εγκυρότητά τους είτε γιατί κάποιοι προσκόμισαν πλαστούς τίτλους είτε υπήρξαν συντάξεις συμβολαίων χωρίς να υπάρχει ο αναγκαίος τίτλος και έλεγχος αυτών και να δημιουργούνται αργότερα πολλά προβλήματα στις εκδόσεις αδειών ακόμα και για μικρά έργα μικρής κλίμακας εργασίες.

Θα τοποθετηθούμε αναλυτικότερα στις επόμενες συνεδριάσεις της Επιτροπής.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Τον λόγο τώρα έχει Ειδικός Αγορητής της Κοινοβουλευτικής Ομάδας «Νέα Αριστερά», ο κύριος Δημήτρης Τζανακόπουλος.

**ΔΗΜΗΤΡΗΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «Νέα Αριστερά»):** Κοιτάξτε, κύριε Υπουργέ, κυρίες και κύριοι συνάδελφοι, νομίζω ότι δεν είναι καθόλου τυχαία η στιγμή της κατάθεσης του συγκεκριμένου νομοσχεδίου, το οποίο έρχεται με πολύ μεγάλη καθυστέρηση. Ο κύριος Υπουργός δεν φάνηκε να έχει την ίδια σπουδή για το νομοσχέδιο αυτό ως υπέδειξε σε ότι αφορά την κατάθεση και ψήφιση του νομοσχεδίου για τους Ποινικούς Κώδικες, αυτού του κατάπτυστου και τελικά εξαιρετικά προβληματικού για τα δικαιώματα των πολιτών νομοσχεδίου που πλέον είναι Νόμος του Κράτους.

Έχω την εντύπωση ότι παρά το γεγονός ότι προσπάθησε ο κύριος Υπουργός με την παρέμβασή του πριν από λίγο να διασκεδάσει την εντύπωση αυτή ότι έρχεται σε μία περίοδο που όλοι γνωρίζουμε ότι υπάρχει έντονη σύγκρουση της νομικής και δικηγορικής κοινότητας με την Κυβέρνηση και με το Υπουργείο Δικαιοσύνης, αλλά και έντονες αντιδράσεις, οι οποίες αφορούν και τις φορολογικές παρεμβάσεις του Υπουργού Οικονομικών, οι οποίες στην πραγματικότητα αυτό που έκαναν ήταν να νομιμοποιησούν τελικά τη μεγάλη και πολύ μεγάλη φοροδιαφυγή ρίχνοντας το βάρος στους μικρούς και μεσαίους δικηγόρους οι οποίοι χειμάζονται και από τα συσσωρευμένα χρέη και από την μείωση της δικηγορικής ύλης, αλλά και από το γεγονός ότι οι αναδιαρθρώσεις στη δικηγορική αγορά έχουν οδηγήσει –αν θέλετε- στην μονοπώληση των υποθέσεων από τις μεγάλες και πολύ μεγάλες δικηγορικές εταιρείες.

Η περίοδος όμως αυτή δεν αφορά μόνο αυτού του τύπου τις συγκρούσεις, αλλά νομίζω ότι το νομοσχέδιο αυτό με τον τίτλο, που αφορά την αποφόρτιση και την επιτάχυνση της δικαιοσύνης και την ενίσχυση της δικηγορικής ύλης, νομίζω ότι σχετίζεται και με το γεγονός ότι έρχεται θα μας πει ο κύριος Υπουργός, θα μας ενημερώσει πότε διότι προς στιγμήν βρίσκεται στο συρτάρι του και ο νέος δικαστικός χάρτης με καταργήσεις και συγχωνεύσεις δικαστηρίων, οι οποίες είναι προφανές ότι εφόσον γίνουν θα δημιουργήσουν ακόμη μεγαλύτερα προβλήματα και σε ότι αφορά τις δικαστικές υπηρεσίες, οι οποίες προβλέπονται στο παρόν νομοσχέδιο να εκχωρηθούν σε δικηγόρους.

Επομένως, κάνω πολιτική εκτίμηση ότι ο λόγος της αποφόρτισης των δικαστηρίων από αυτές τις υποθέσεις σχετίζεται μάλλον με τους σχεδιασμούς της Κυβέρνησης ακριβώς για τις συγχωνεύσεις και καταργήσεις των δικαστηρίων. Επί της ουσίας, νομίζω ότι το νομοσχέδιο αυτό αποτελεί μια απόπειρα συναλλαγής με τους δικηγόρους, αλλά την ίδια στιγμή ανοίγει πολύ επικίνδυνα μονοπάτια, κ. Υπουργέ.

Εδώ νομίζω ότι έχουμε να κάνουμε με ένα ιδιότυπο outsourcing δικαστικών αρμοδιοτήτων που προμηνύει πολύ άσχημες παρεμβάσεις σε ότι αφορά, ακριβώς, την ιδιωτικοποίηση συγκεκριμένων πτυχών δικαστηριακών και δικαστικών αρμοδιοτήτων, οι οποίες αυτή τη στιγμή περιβάλλονται με την περιωπή της δικαστικής ανεξαρτησίας, πράγμα το οποίο εσείς, στη ΝΔ, με αυτήν την εμμονή που έχετε με την ιδιωτικοποίηση και με την παρεμβολή, αν θέλετε, της αγοράς σε όλες τις πτυχές του κοινωνικού βίου, σχεδιάζετε να απεμπολήσετε.

Άρα, λοιπόν, θέλει τεράστια επιφύλαξη, υπάρχει τεράστια επιφύλαξη, σε σχέση με αυτή την πρακτική, την ιδιότυπη πρακτική του outsourcing, αν θέλουμε να διατηρήσουμε την ελληνική δικαιοσύνη ανεξάρτητη και στον πυρήνα της, δημόσια. Νομίζω ότι με το νομοσχέδιο αυτό, προσπαθώντας, ακριβώς, να εξευμενίσετε το δικηγορικό σώμα καταλήγετε να μετατρέπετε τον δικηγόρο από συμπαραστάτη του πολίτη σε πάροχο δικαστικών υπηρεσιών.

Σε ότι, δε, αφορά την επιτάχυνση της απονομής της δικαιοσύνης, κάνω, επίσης, την εκτίμηση ότι ελάχιστα θα καταφέρετε, διότι, για να πάρουμε για παράδειγμα τις κληρονομιές, γνωρίζετε ότι οι αρμοδιότητες τις οποίες εκχωρείτε στους δικηγόρους αυτή τη στιγμή αφορούν αποκλειστικά τους συμβολαιογράφους, επομένως εδώ δεν έχουμε αποφόρτιση της δικαιοσύνης, αντιθέτως, όμως, έχουμε αφαίρεση της ύλης από συμβολαιογράφους και ιδιαίτερα της περιφέρειας που, όπως γνωρίζετε πάρα πολύ καλά, στην πραγματικότητα μέσα από τις αποδοχές και τα κληρονομητήρια έχουν την κύρια πηγή του εισοδήματος τους.

Νομίζω, λοιπόν, ότι χρειάζεται πολύ μεγαλύτερη προσοχή, πολύ μεγαλύτερες επιφυλάξεις και από κόμματα της προοδευτικής αντιπολίτευσης που, για λόγους που έχουν να κάνουν με τις πραγματικές ανάγκες των δικηγόρων για ενίσχυση του εισοδήματός τους, τοποθετούνται καταρχήν υπέρ του νομοσχεδίου.

Τώρα, σε ότι αφορά τη νομική βοήθεια, νομίζω ότι η κατάσταση στην οποία έχει περιέλθει το ζήτημα αυτό είναι πραγματικά τραγελαφική. Πέντε χρόνια καθυστέρηση δείχνει την απόλυτη διοικητική ανεπάρκεια της Κυβέρνησης, δείχνει και την απόλυτη αδιαφορία της, αν θέλετε, σε ότι αφορά την πληρωμή των αμοιβών δικηγόρων οι οποίοι δεν είναι ιδιοκτήτες μεγάλων δικηγορικών γραφείων ή μεγάλων δικηγορικών εταιρειών.

Αντίθετα, είναι μαχόμενοι δικηγόροι που βρίσκονται στις επάλξεις και αντιμετωπίζουν μεγάλες οικονομικές δυσκολίες, λόγω και της γενικότερης οικονομικής πολιτικής της Κυβέρνησης και πολύ φοβάμαι ότι και αυτή η ρύθμιση την οποία φέρνετε, κύριε Υπουργέ, δεν θα επιλύσει το ζήτημα, ενώ θέλω και εγώ από τη μεριά μου να επισημάνω το απαράδεκτο των ρυθμίσεων εκείνων που αναφέρονται στην πρόσληψη προσωπικού για ορισμένο χρόνο και όχι σε μόνιμες προσλήψεις στο ΤΑΧΔΙΚ, πράγμα το οποίο νομίζω ότι θα επαναφέρει το πρόβλημα.

Ακόμα και αν καταφέρετε τώρα να το λύσετε, πράγμα το οποίο αμφισβητώ και για το οποίο έχω πολύ μεγάλη επιφύλαξη, ακόμα και αν καταφέρετε να το λύσετε τώρα, το πρόβλημα θα επανέλθει σε δυο τρία χρόνια, ακριβώς διότι δεν ενισχύεται μια δομή με μόνιμο προσωπικό, μια δομή η οποία δεν θα σταματήσει σήμερα να φέρει την ευθύνη για την πληρωμή της νομικής βοήθειας και σε 2, 3 ή 4 χρόνια μπορεί να βρεθούμε ξανά μπροστά στην ίδια κατάσταση και ο μοναδικός λόγος για τον οποίο προχωράτε με αυτόν τον τρόπο είναι διότι έχετε αλλεργία, με τις σταθερές εργασιακές σχέσεις σε αυτή την Κυβέρνηση.

Σε ό τι αφορά δε αυτά που λέτε, ότι θα εξαντλήσετε τους εργαζόμενους, νομίζω ότι καλό είναι, όχι απλώς να αποφεύγετε- εμένα μου κάνει εντύπωση- το πώς περηφανεύεστε κιόλας για το γεγονός, ότι θα προσλάβετε εργαζόμενους οι οποίοι θα χρειάζεται να ξενυχτάνε, να κάνουν υπερωριακή απασχόληση, να φτάσουν, δηλαδή, στα όρια των ανθρώπινων αντοχών τους και αυτό εσάς, όχι απλώς δεν σας τρομάζει, αλλά σας κάνει να επιχαίρετε, σας κάνει να νιώθετε και πολιτική περηφάνια και μου κάνει τεράστια εντύπωση, σε ποια σημεία, αν θέλετε, απόλυτου μισούς σχεδόν, για τους εργαζόμενους, έχετε φτάσει.

Με αυτές τις επιφυλάξεις και με την δέσμευση, ότι στην κατ’ άρθρον συζήτηση θα αναφερθούμε αναλυτικά σε όλα τα προβληματικά σημεία του νομοσχεδίου, εμείς θα το καταψηφίσουμε επί της αρχής, παρά το γεγονός, ότι σε ένα τμήμα του δικηγορικού κόσμου, αυτό ενδεχόμενα να έχει και πολιτικό κόστος.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Τον λόγο τώρα έχει ο Ειδικός Αγορητής από την Κοινοβουλευτική Ομάδα «ΣΠΑΡΤΙΑΤΕΣ», ο κ. Πέτρος Δημητριάδης.

**ΠΕΤΡΟΣ ΔΗΜΗΤΡΙΑΔΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Κύριοι Υπουργοί, κυρίες και κύριοι συνάδελφοι βουλευτές, ερχόμαστε σήμερα στην πρώτη συζήτηση ενός νομοσχεδίου το οποίο φέρει τίτλο «Ενίσχυση της δικηγορικής ύλης». Δεν νομίζω πως είναι τυχαίο, πως αυτό το νομοσχέδιο εισάγεται λίγες μέρες μετά την κατακραυγή του νομικού κόσμου και του κλάδου των δικηγόρων, για τις αλλαγές στους νέους Κώδικες Ποινικής Δικονομίας και του Ποινικού Κώδικα. Επιχειρείται, ουσιαστικά, η άμβλυνση των αντιδράσεων και να το πω έτσι και η κολακεία των δικηγόρων, για να σταματήσουν τις αντιδράσεις τους, με πρόσχημα μια ελάχιστη, θα έλεγα, αύξηση της δικηγορικής ύλης και μάλιστα δράττομαι της ευκαιρίας να πω, ότι μου κάνει μεγάλη εντύπωση, πως μιλάμε για αύξηση της δικηγορικής ύλης, χωρίς να υπάρχει μέσα η υποχρεωτική παράσταση των δικηγόρων στα συμβόλαια αγοροπωλησίας. Είναι ένα πάγιο αίτημα των δικηγορικών συλλόγων, το οποίο θα επιφέρει και ασφάλεια συναλλαγών και κυρίως θα βοηθήσει και πάρα πολλούς δικηγόρους να επιβιώσουν οικονομικά.

Μάλιστα πρέπει να τονίσω, πως ενώ η Κυβέρνηση υποκριτικά μας λέει, ότι συμπαρίσταται στους δικηγόρους, τους προηγούμενους μήνες επέβαλε ένα τεκμήριο σε όλους τους ελεύθερους επαγγελματίες- και κατ’ επέκταση και στους δικηγόρους- δημιουργώντας μάλιστα την εικόνα του «δικηγόρου φοροφυγά», του δικηγόρου που ζει με «μαύρα χρήματα», ο οποίος δείχνει πολύ λιγότερα από όσα βγάζει, πράγμα το οποίο δεν ανταποκρίνεται στην πραγματικότητα. Επίσης δε με τους Ποινικούς Κώδικες δημιουργήθηκε η εικόνα του δικηγόρου, ο οποίος ευθύνεται για τις καθυστερήσεις της Δικαιοσύνης, διότι παίρνει συνεχώς αναβολές και φταίει για όλα τα κακά της ποινικής Δικαιοσύνης στην Ελλάδα.

Δεν μπορεί λοιπόν να δεχθώ ότι σήμερα, ξαφνικά η Κυβέρνηση άλλαξε γνώμη και αποφάσισε να λυπηθεί τους δικηγόρους και να μας παραχωρήσει κάποια, να το πω έτσι, ενίσχυση της δικηγορικής ύλης, η οποία, αν διαβάσει κάποιος τα άρθρα, είναι ελάχιστη και δυστυχώς, πολύ φοβάμαι, δεν θα εξυπηρετήσει πολύ τους δικηγόρους- τον μέσο δικηγόρο-αλλά κυρίως κάποιες δικηγορικές εταιρείες, οι οποίες έχουν εξειδικευμένο Προσωπικό. Πολύ φοβάμαι ότι θα πάμε εκεί και όχι στον μέσο δικηγόρο, ο οποίος δυστυχώς χειμάζεται και μάλιστα δε, πάρα πολλοί δικηγόροι, πάρα πολλοί συνάδελφοί μου, χιλιάδες συνάδελφοί μου, είναι πλέον ανασφάλιστοι και δεν μπορεί να πληρώσουν τον ΕΦΚΑ και στους οποίους μάλιστα θα ήμουνα και εγώ, αν δεν είχα τη βουλευτική αποζημίωση, πιθανότατα θα ήμουν και εγώ μέσα. Αυτό θα πρέπει να το τονίσω, γιατί ξέρετε, οι βουλευτές δεν ζούμε σε μια γυάλα αποκομμένοι από τον κόσμο, αλλά αφουγκραζόμαστε τα προβλήματα της κοινωνίας.

Με το παρόν νομοσχέδιο, στο κεφάλαιο Α, ουσιαστικά σχετικά με τις ρυθμίσεις του παρόντος νομοσχεδίου για τα κληρονομητήρια, βλέπουμε να αντικαθίσταται ο πολυσήμαντος ρόλος του δικαστή από τον δικηγόρο. Πλέον αντικαθίσταται το άρθρο 819 του Κώδικα Πολιτικής Δικονομίας και το πιστοποιητικό για το κληρονομικό δικαίωμα- κληρονομητήριο- χορηγείται μετά από πράξη δικηγόρου, το οποίο, με την ισχύουσα νομοθεσία που ισχύει μέχρι σήμερα, χορηγείτο από τον ειρηνοδίκη του δικαστηρίου.

Θα θέλαμε να πούμε ότι εδώ ελλοχεύει ο εξής κίνδυνος, κάποιος δικηγόρος, ο οποίος να μην έχει την απαιτούμενη δικαστική εμπειρία ή κρίση και την απαραίτητη μορφωτική κατάρτιση- να πω, ότι πάρα πολλοί δικηγόροι είναι άπειροι, δεν είναι κακό αυτό, αλλά πολλές φορές στερούνται την απαραίτητη γνώση- θα πρέπει να υπάρξει κάποια επιμόρφωση, κάποια σεμινάρια για την νέα δικαστική ύλη, διότι ελλοχεύει κίνδυνος, να υπάρξουν κάποια προβλήματα κατά την έκδοση του κληρονομητηρίου και να υπάρξει ανασφάλεια συναλλαγών, διότι όπως πολύ καλά γνωρίζουμε, το κληρονομητήριο ουσιαστικά είναι ένα αποδεικτικό μέσο, το οποίο ήρθε σε αντικατάσταση της (…) εισαγωγής, που θα έπρεπε να έχει ο κληρονόμος, διότι θα αντιμετώπιζε δυσχέρειες στις συναλλαγές του, καθώς θα όφειλε να αποδεικνύει κάθε φορά με αυτήν την (...) Αγωγή, την ύπαρξη και έκταση του κληρονομικού δικαιώματος.

Επομένως, λοιπόν, αυτό το κληρονομητήριο αντικαθιστά αυτήν όλη την ασύμφορη διαδικασία. Θα πρέπει, λοιπόν, να υπάρξει η απαραίτητη επιμόρφωση και η απαραίτητη κατάρτιση των δικηγόρων, από τους δικηγορικούς συλλόγους και ειδικότερα από το Υπουργείο Δικαιοσύνης.

Ένα άλλο προβληματικό σημείο είναι το άρθρο 11 του κεφαλαίου β, που αφορά την αποδοχή κληρονομιάς, η οποία πλέον θα γίνεται μόνο με πράξη δικηγόρου στη γραμματεία του δικαστηρίου. Να τονίσω πως, η συγκεκριμένη διαδικασία, που επιβάλλει ο νομοθέτης, κάθε άλλο παρά αποσυμφόρηση θα επιφέρει της δικαστικής ύλης, αφού θα προσθέσει νέα ύλη στις γραμματείες των δικαστηρίων. Να τονίσω πως εδώ οι γραμματείες, όπως πολύ καλά γνωρίζουμε όλοι που ασχολούμαστε με τη δικαιοσύνη, είναι υποστελεχωμένες. Υπάρχουν πάρα πολύ μεγάλα κενά. Πρόκειται, λοιπόν, για ένα ασαφές άρθρο, καθόσον δεν ορίζει τον τρόπο με τον οποίο η γραμματεία του δικαστηρίου ή ο πληρεξούσιος δικηγόρος θα ορίζει και την αντικειμενική αξία της κληρονομιάς. Είναι ένα πολύ σοβαρό ζήτημα.

Στο κεφάλαιο γ΄ στο άρθρο 12, προστίθεται το άρθρο 208 του Κώδικα Πολιτικής Δικονομίας και πλέον, η εγγραφή και η εξάλειψη της συναινετικής προσημείωσης υποθήκης, θα γίνεται με πράξη δικηγόρου, που θα έχει οριστεί από σχετικό κατάλογο. Πλέον ο δικηγόρος θα δύναται να ζητεί διευκρινίσεις και συμπληρώσεις, σε αντίθεση με τον δικαστή, που όφειλε να εξετάσει τα πραγματικά στοιχεία της αρχικής αίτησης, το αληθές και το σύννομο της αιτίας που προέκυψε η οφειλή. Με την έλλειψη, επίσης, σχετικής εμπειρίας, υπάρχει πιθανότητα ο δικηγόρος, ο οποίος να μην είναι κατάλληλα καταρτισμένος ή να μην έχει την απαραίτητη εμπειρία, να προβεί σε κακή εκτίμηση των εγγράφων και των πραγματικών περιστατικών. Γι αυτό το λόγο, θα πρέπει να καταστεί επιτακτική η επιμόρφωση και η διεξαγωγή σεμιναρίων από τους δικηγορικούς συλλόγους για τη νέα δικηγορική δικαστική ύλη. Θα πρέπει να γνωρίζουν καλά οι δικηγόροι τι θα κάνουν, τι θα πράξουν βασικά.

Επίσης, αναφέρεται η ενημέρωση του δικηγόρου, που οφείλει να ολοκληρώσει πράξη του περί προσημείωσης, η οποία θα γίνεται, αποκλειστικά, μέσω ηλεκτρονικού ταχυδρομείου. Όμως, σε σχετική αναφορά, δεν αναφέρεται πουθενά άλλου είδους ενημέρωση, πιθανότατα τηλεφωνική ή με μέιλ και αυτό θα το πω γιατί, διότι σε κάποιες περιπτώσεις, κάποιες φορές τα μέιλ που στέλνουν στους δικηγόρους, ειδικά από δικηγορικούς συλλόγους, πηγαίνουν στα ανεπιθύμητα και ενδεχομένως ο δικηγόρος να μην τα δει. Θα πρέπει, λοιπόν, να υπάρξει μια επιβεβαιωτική ενημέρωση του δικηγόρου, μέσω τηλεφώνου, για να γνωρίζει ο δικηγόρος τι έπραξε.

Επίσης, τροποποιείται το άρθρο 421 του Κώδικα Πολιτικής Δικονομίας και πλέον η λήψη ενόρκων βεβαιώσεων θα λαμβάνεται, αποκλειστικά, ενώπιον συμβολαιογράφου ή δικηγόρου. Πριν από την τροποποίηση του εν λόγου άρθρου, η λήψη ένορκων βεβαιώσεων, γινόταν και ενώπιον του ειρηνοδίκη και είχε το μικρότερο κόστος για τους διαδίκους. Με το παρόν νομοσχέδιο καταργείται και το κόστος ανέρχεται στα 75 ευρώ ανά ένορκη και μάλιστα να πω ότι ουσιαστικά υπάρχει μια επιβάρυνση του μέσου πολίτη για τη δικαιοσύνη και ουσιαστικά, καθιστά μονόδρομο για τους διαδίκους, το δυσθεώρητο κόστος των ενόρκων βεβαιώσεων, ιδίως όταν αυτές είναι και πολλές.

Επίσης, θα έπρεπε να διευκρινίζονται οι προϋποθέσεις εγγραφής στους οικείους καταλόγους και αν αυτό θα συμβαίνει με την εθελουσία ή εκούσια συμμετοχή των δικηγόρων. Δηλαδή, θα υπαχθούν στον κατάλογο όλοι οι εγγεγραμμένοι δικηγόροι που ανήκουν στην περιφέρεια του δικαστηρίου ή θα υπαχθούν μετά από σχετική δήλωση τους; Αυτό δεν διευκρινίζεται, θα πρέπει να διευκρινιστεί.

Θα ήθελα να πω, επίσης, για την νομική βοήθεια. Θεωρώ για μένα, πάρα πολύ κακό, πολύ κακή εικόνα, να εκκρεμούν ακόμα και σήμερα προς εκκαθάριση υποθέσεις, οι οποίες είχαν συζητηθεί το 2019. Θα ήθελα να αναρωτηθώ για ποιο λόγο η κυβέρνηση δεν προβαίνει στην πρόσληψη μόνιμου προσωπικού στο ΤΑΧΔΙΚ, το οποίο να είναι εξειδικευμένο και με το οποίο, ουσιαστικά, θα εξασφαλισθεί και η επιτάχυνση της διαδικασίας, παρά μόνο παίρνουμε υπαλλήλους που είναι ορισμένου χρόνου. Θα πρέπει, λοιπόν, αυτό να το δούμε και να κινηθούμε προς αυτή την κατεύθυνση βασικά. Γιατί ξέρετε, η έλλειψη στελεχών, η μη επάνδρωση, η ελλιπής στελέχωση του ΤΑΧΔΙΚ, έχει προκαλέσει αυτές όλες τις πολύχρονες καθυστερήσεις στην καταβολή των αποζημιώσεων. Θεωρώ, λοιπόν, ότι αυτό το πράγμα είναι απαράδεκτο. Κατά την άποψή μου, δεν θέλουμε μια πρόσκαιρη επίλυση αυτού του ζητήματος, αλλά μια οριστική επίλυση.

Τέλος, θα ήθελα να πω το εξής. Ενώ, κατά την κυβέρνηση, σκοπός του νομοσχεδίου είναι η αποφόρτιση των δικαστηρίων από τις εν λόγω διαδικασίες, τις οποίες μεταθέτουν από ένα δικαστικό λειτουργό σε ένα ελεύθερο επαγγελματία, με άγνωστη έως σήμερα αμοιβή, καθώς αυτή θα ορίζεται με απόφαση του Υπουργείου Δικαιοσύνης, κάθε άλλο από τον επιδιωκόμενο σκοπό εξυπηρετεί, αφού ενώ η ύλη του δικαστηρίου μετατίθεται σε ένα τρίτο ελεύθερο επαγγελματία, τον δικηγόρο δηλαδή, όλη η διαδικασία εγγράφων, ενημέρωσης, οργάνωσης των πράξεων, περνάει από τα χέρια του δικαστικού υπαλλήλου είτε του γραμματέα. Συνεπώς, αν και αποφορτίζεται ο δικαστής, ο γραμματέας του δεν αποφορτίζεται, ούτως ώστε να εξυπηρετήσει το δικαστή.

Είναι γνωστό πως τα προβλήματα, η καθυστέρηση στην απονομή δικαιοσύνης, προκαλούνται από την έλλειψη δικαστικών αιθουσών, την έλλειψη δικαστικών υπαλλήλων, διότι ούτε οι δικαστικές αίθουσες, αλλά ούτε και οι δικαστικοί υπάλληλοι επαρκούν για την κάλυψη αναγκών που με το παρόν νομοσχέδιο σκοπεύετε να εξυπηρετήσετε. Επομένως, πολύ φοβάμαι, πως αν και υπάρχει κάποια θετική κατεύθυνση, οι στόχοι του παρόντος νομοσχεδίου πέφτουν στο κενό, λόγω ακριβώς των μεγάλων ελλείψεων που υπάρχουν στο χώρο της δικαιοσύνης. Για τα υπόλοιπα ζητήματα θα τοποθετηθούμε, μετά την ακρόαση φορέων, στην κατ’ άρθρον ανάλυση.

**ΠΑΝΑΓΙΩΤΗΣ ΚΑΠΠΑΤΟΣ (Αντιπρόεδρος της Επιτροπής):** Τον λόγο έχει ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», κύριος Αναστάσιος Οικονομόπουλος.

**ΤΑΣΟΣ ΟΙΚΟΝΟΜΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Κύριε Υφυπουργέ, θέλω να σας συγχαρώ γιατί καταφέρατε ένα πάγιο αίτημα των τραπεζών που ήταν να μεταφερθεί στους δικηγόρους η ύλη των προσημειώσεων για να επιταχυνθεί η διαδικασία να το κάνετε έτσι, με αυτό τον εύσχημο τρόπο, ώστε και οι φορείς να είναι ευχαριστημένοι και οι δικηγόροι να είναι ευχαριστημένοι και όλοι εν πάση περιπτώσει να σας λένε μπράβο. Γι΄αυτό οφείλω να σας δώσω κι εγώ τα εύσημα.

Επειδή θα ήθελα πάντοτε στο λόγο μου να είμαι όσο μπορώ πιο εποικοδομητικός και να συμβάλω στη βελτίωση του νομοσχεδίου θα μου επιτρέψετε και εγώ με τη σειρά μου να περιοριστώ σε κάποιες προτάσεις συγκεκριμένες που πιστεύω ότι θα είναι προς τη σωστή κατεύθυνση.

Πρώτα απ΄όλα, θέλω σας παρακαλώ πολύ να είμαστε πολύ προσεκτικοί σε σχέση με τις ένορκες βεβαιώσεις. Οι ένορκες βεβαιώσεις, όπως ξέρετε, είναι ένα κρίσιμο αποδεικτικό μέσο το οποίο λειτουργεί και ως βάση προς την αγωγή δικαστικών τεκμηρίων. Πολλές φορές περνάνε πολλά χρόνια και ακόμα και στην αναιρετική διαδικασία πρέπει να βρεθούν για να παίξουν ρόλο και, όπως ξέρετε, ένας δικηγόρος υποχρεούται να τηρεί αρχείο για μια πενταετία. Τι θα γίνει αν χαθεί το πρωτότυπο της ενόρκου βεβαιώσεως ή κάποιος συνάδελφος αποβιώσει, ή του κλαπεί ή του γίνει μία παραβίαση; Δεν πρέπει να προβλέψουμε έναν τρόπο με τον οποίο θα αρχειοθετηθούν αυτές οι ένορκες βεβαιώσεις;

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Προβλέπεται στο νομοσχέδιο.

**ΑΝΑΣΤΑΣΙΟΣ (ΤΑΣΟΣ) ΟΙΚΟΝΟΜΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Συγγνώμη, αν προβλέπεται μου διέφυγε. Πάντως η δικιά μου σκέψη ήταν ότι θα μπορούσαν στη σελίδα της Ολομέλειας, όπου υπάρχει τεράστιος όγκος πληροφοριών, να καταχωρούνται με έναν ειδικό αριθμό για να μην χάνονται.

Σε ό,τι αφορά στο θέμα των προσημειώσεων, όπως ξέρετε, στις τράπεζες δεν καταλήγουν όλοι οι νομικοί έλεγχοι σε εγγραφή προσημείωσης. Αν θέλουμε, λοιπόν, να καλύψουμε και άλλους συναδέλφους θα μπορούσαμε να προβλέψουμε και στους ελέγχους τίτλων -και θεωρώ ότι η πρόταση αυτή είναι στη σωστή κατεύθυνση και την έχω συζητήσει και με τον Πρόεδρο της Ολομέλειας- να θεσμοθετηθεί γραμμάτιο προείσπραξης και για τους ελέγχους τίτλων. Δεν νοείται έλεγχος τίτλων από συνάδελφο χωρίς να πληρώνεται. Και το κράτος θα ωφεληθεί και αυτό μπορεί να γίνει μέσα από τους ελέγχους με τη διαδικασία του Κτηματολογίου με ειδικό κωδικό, διότι οι τράπεζες πληρώνουν τον έλεγχο τίτλων.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Το θέλουν οι δικηγόροι αυτό;

**ΤΑΣΟΣ ΟΙΚΟΝΟΜΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Το συζήτησα με τον Πρόεδρο τον κ. Βερβεσό και μου είπε ότι το θέλουν Αλλά δεν κοιτάμε μόνο τι θέλουν οι δικηγόροι. Κοιτάμε τι συμφέρει το κράτος μας, τι συμφέρει τον δικηγορικό μας σύλλογο.

Σας θυμίζω ότι από το 1954, για να έρθω στην τρίτη μου πρόταση, θα επιμείνω κι εγώ λίγο στο θέμα των συμβολαίων, καταργήσαμε την υποχρεωτική παράσταση στα συμβόλαια εν μέσω μνημονίων, αν θυμάμαι καλά το 2014. Δεν βλέπω για ποιο λόγο να μην την επαναφέρουμε τώρα που η οικονομία μας είναι πάλι σε σωστή βάση. Ο πωλητής για να γίνει ένα συμβόλαιο πρέπει να συγκεντρώσει περίπου 20 έγγραφα. Ποιος τα συγκεντρώνει; Ο δικηγόρος. Δεν πρέπει να βάλει δικηγόρο; Αμείβεται και κυκλοφορεί μαύρο χρήμα. Χάνει το 35% της παρακράτησης ο δικηγορικός σύλλογος που όπως ξέρετε παλιά έπαιρναν ένα μέρισμα τα νέα παιδιά και μπορούσαν να συντηρήσουν τα γραφεία τους. Γιατί να είμαστε τόσο αρνητικοί στο να επαναφέρουμε την αμοιβή στα συμβόλαια και στον αγοραστή και στον πωλητή;

Θεωρώ ότι αυτή η ρύθμιση, που έγινε τότε, ήταν προς την λάθος κατεύθυνση και θα μπορούσαμε να αποκαταστήσουμε. Τώρα, σε ότι αφορά στον κατάλογο των Δικηγόρων, η γνώμη μου είναι ότι θα έπρεπε με τυπικό νόμο να ορίζονται οι προϋποθέσεις, κάτω από τις οποίες θα διαμορφώνεται αυτός ο κατάλογος και να μην υπάρχουν πάντα έτσι, δεύτερες σκέψεις ότι μπήκε, ο ημέτερός και μάλιστα, θα το πάω και ένα βήμα παραπέρα.

Ο πρόσφατος νόμος που ψηφίσαμε που καθιέρωσε τα τεκμήρια για τους συναδέλφους, είχε αντιδράσεις από πολύ κόσμο που ενδεχομένως αυτό το τεκμαρτό εισόδημα να μην το καλύπτει, θα μπορούσαμε, λοιπόν, σε αυτή την κατηγορία των συναδέλφων, προκειμένου να αυξήσουν το εισόδημά τους, να κάνουμε μια ρητή πρόβλεψη ότι θα μπορέσουν αυτοί οι άνθρωποι που θα έχουν καλή εμπειρία, θα έχουν συμπληρώσει την πενταετία, άρα, θα έχουν την εμπειρία να εκδώσουν ένα κληρονομητήριο, να συντάξουν μια προσημείωση.

Αυτοί οι άνθρωποι, πρώτοι, να έχουν τη δυνατότητα να προσληφθούν σε αυτή τη διαδικασία, ώστε να αυξήσουν το εισόδημά τους. Για τις ένορκες σας είπα, για τους ελέγχους τίτλων σας είπα.

Τώρα, σε ότι αφορά στην εκκαθάριση, αντιλαμβάνομαι την προσπάθεια που γίνεται, για να επιταχυνθεί η εκκαθάριση του ΤΑΧΔΙΚ, αλλά δεν νομίζετε ότι πρέπει να προβλέψουμε και μία μόνιμη λύση, δηλαδή, όπως πάμε και εκδίδουμε το γραμμάτιο προείσπραξης. Γίνεται η παρακράτηση, γιατί να μην υπάρχει ένας αυτοματοποιημένος τρόπος, να αποδίδονται τα χρήματα; Είναι σίγουρα τεχνικά δυνατόν να γίνει. Τώρα στο παρελθόν, θα έρθουνε, βέβαια, οι άνθρωποι οι ειδικοί που θα δουλέψουνε όσο χρειάζεται και όσοι χρειάζονται, για να μπορέσουμε να αντιμετωπίσουμε τα προβλήματα.

Κατά τα, λοιπά, θα τοποθετηθούμε κι εμείς στην κατ’ άρθρον συζήτηση.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής ):** Τον λόγο έχει τώρα η Ειδική Αγορήτρια της Κοινοβουλευτικής Ομάδας «Πλεύση Ελευθερίας - Ζωή Κωνσταντοπούλου», κυρία Ελένη Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «Πλεύση Ελευθερίας - Ζωή Κωνσταντοπούλου»):** Θα ξεκινήσω κρίνοντας τον τίτλο του νομοσχεδίου. Θεωρούμε ότι η νομοθετική λειτουργία που αφορά ειδικότερα στον χώρο της δικαιοσύνης θα πρέπει να διαπνέεται από ένα πνεύμα εξυπηρέτησης του συμφέροντος των πολιτών, πρωτίστως. Συνεπώς, θεωρώ ατυχή την επιγραφή «ενίσχυση δικηγορικής ύλης» αν και στην πραγματικότητα ορθά αποτυπώνει τον σκοπό του σχεδίου νόμου, ενώ εσφαλμένα διατείνεται στην αιτιολογική του έκθεση ανυπερθέτως ότι αποσκοπεί στην αποσυμφόρηση των δικαστηρίων.

Είναι αντιφατικά αυτά τα δύο, αλλά περισσότερο κοντά στην αλήθεια είναι ότι ενισχύεται η δικηγορική ύλη. Στην πραγματικότητα επίσης, το συμφέρον των πολιτών δεν έρχεται να ταυτιστεί με αυτή την πρωτοβουλία και θα σας εξηγήσω αμέσως παρακάτω τι εννοώ.

Οι συντάκτες του σχεδίου νόμου, αγνοώντας τόσο νομικές θεωρητικές παραμέτρους όσο και την ίδια την νομική πραγματικότητα, επιθυμώντας, προφανώς να κάμψουν τις πρόσφατες έντονες αντιδράσεις του Δικηγορικού Σώματος, αλλά και τον υπερπληθωρισμό που αυτό αντιμετωπίζει, εισάγει νεοπαγείς ρυθμίσεις, οι οποίες αφενός μεν αλλοιώνουν τη φύση του δικηγορικού λειτουργήματος, χωρίς καμία εγγύηση για τη νομιμότητα αυτού του εγχειρήματος, επιφορτίζουνε επιπρόσθετα τα Ειρηνοδικεία της χώρας και δη τους γραμματείς αυτών και αφετέρου, νομιμοποιούν πρακτικές όπως σύνταξη εκθέσεων πράξεων δηλώσεων από δικηγόρους, αποδοχής κληρονομιάς που ακολουθούνταν από μέλη Δικηγορικών Συλλόγων όπως το Νομό Σερρών, οι οποίοι στο μεγαλύτερο ποσοστό τους, ήταν λανθασμένες, χρήζουσες διόρθωσης ή άκυρες και χρήζουσες σε αυτή την περίπτωση επανάληψης. Ααπαξιώνοντας έτσι, την έννοια του δημοσίου εγγράφου, αυτού που έχει ισχύ έναντι πάντων και μόνο για πλαστότητα μπορεί να προσβληθεί με απώτερο ίσως σκοπό την κατάργησή του με ότι αυτό συνεπάγεται για την ασφάλεια δικαίου στη χώρα, όπως αποδεικνύεται από την αντιμετώπιση γενικότερα του δημοσίου εγγράφου και την πεποίθηση που υπάρχει ότι το Αγγλοσαξονικό Δίκαιο, μπορεί να βρει ευήκοα ώτα στην αντικατάσταση του Λατινικού Δικαίου, της Λατινικού τύπου Συμβολαιογραφίας ή της εφαρμογής του Αστικού Κώδικα με την μορφή που το γνωρίζουμε.

Να αναφερθώ σε ορισμένες «τεχνικές» λεπτομέρειες. Οι πράξεις αποδοχής κληρονομιάς μετά την υποχρέωση επισύναψης σε αυτές του πιστοποιητικού ΕΝΦΙΑ επί ποινή ακυρότητας αρχικά, κατέστησαν Γολγοθάς για τους συμβολαιογράφους, οι οποίοι ως μόνοι επωμιζόμενοι την πλήρη και ακέραιη ευθύνη για την ορθή και σύννομη περιγραφή των κληρονομιών περιουσιακών στοιχείων στις πράξεις τους, για την υπαγωγή των πραγματικών περιστατικών στον κατάλληλο δικαιακό κανόνα, έχοντας ευθύνη κατά νόμον για την σύναψη του πιστοποιητικού ΕΝΦΙΑ, τιμωρήθηκαν κατά πολλούς ελέγχους που υπέστησαν από την ΑΑΔΕ με επιβολή εις βάρος τους υπέρογκων και παράνομων προστίμων. 600 ευρώ ανά λανθασμένο πιστοποιητικό ή υπεύθυνη δήλωση που επισύναψαν σε συμβόλαιο αποδοχής κληρονομιάς.

Οι συμβολαιογράφοι ωστόσο είναι οι εγγυητές της ορθής σύνταξης των πράξεων δηλώσεων αποδοχής κληρονομιάς. Μιας επιστημονικής διαδικασίας η οποία κατέστη απίστευτα χρονοβόρα με ευθύνη της πολιτείας και μόνον, ακριβώς επειδή απαιτείτο επισταμένως σχολαστικό έλεγχο των τίτλων κτήσης, τον ορθό ή χρήζοντα διόρθωσης τρόπο αποτύπωσης των ακινήτων στο ε9, στα κτηματολογικά φύλλα, τον ορθό υπολογισμό των αξιών της ακίνητης και κινητής κληρονομιάς περιουσίας.

Το ερώτημα που αυθόρμητα προκύπτει ακόμα και με μια διαγώνια ανάγνωση των διατάξεων του υπό ψήφιση νομοσχεδίου, ακόμα και από έναν πρωτοετής φοιτητής νομικής, είναι: Tι μπορεί να συμβαίνει στο μυαλό του νομοθέτη; Νομοθετεί κοντόφθαλμα εξυπηρετώντας μία πολυπληθή «συντεχνία»; Ποιο είναι το πρόβλημα που προσπαθεί να επιλύσει; Η αβίαστη απάντηση που προκύπτει είναι πως η νεοπαγής αρμοδιότητα που ανατίθεται στις γραμματείες των δικαστηρίων θα δημιουργήσει μεγαλύτερα προβλήματα από τα ήδη υπάρχοντα. Στην ανάλυση των συνεπειών ρύθμισης, υπάρχει σύγχυση εννοιών μεταξύ του ατύπου της δήλωσης αποδοχής κληρονομιάς, της σιωπηρής αποδοχής και της ρητής αποδοχής κληρονομιάς. Ρητή αποδοχή κληρονομιάς γίνεται μόνο στην περίπτωση της αναγνώρισης εμπραγμάτων δικαιωμάτων επί ακινήτων. Στις υπόλοιπες περιπτώσεις, η αποδοχή είναι άτυπη και σιωπηρή.

Κατά τον συντάκτη, ρητή αποδοχή κληρονομιάς, εφόσον μας λέει αφορά σύσταση κατάργηση εμπραγμάτων δικαιωμάτων, μεταγράφεται για λόγους ασφάλειας των συναλλαγών. Πολλά θαυμαστικά εδώ. Αν υποθέσουμε ότι αυτός είναι ο πρωτεύων σκοπός της μεταγραφής, το Υπουργείο κρίνει ότι η ασφάλεια των συναλλαγών μπορεί να επιτευχθεί από έναν γραμματέα δικαστηρίου που κατά πάσα πιθανότητα δεν γνωρίζει ούτε ποια ούτε πόσα είναι τα εμπράγματα δικαιώματα, ούτε είναι αρμόδιος να δεχθεί δηλώσεις βούλησης οι οποίες υπόκεινται στις διατάξεις περί πλάνης κλπ. και που απλώς θεωρεί τις υπογραφές. Ή το Υπουργείο θεωρεί ότι η παράσταση του δικηγόρου λύνει τα παραπάνω προβλήματα; Ποια είναι η σχέση των δικηγόρων με τη σύσταση εμπραγμάτων δικαιωμάτων οι οποίοι δεν είναι δημόσιοι λειτουργοί με την έννοια που ο συμβολαιογράφος, δεν μπορούν να ελέγξουν δηλώσεις βούλησης, δεν έχουν ούτε την αρμοδιότητα αυτή αλλά ούτε και την ευθύνη. Δεν γνωρίζουν τη φορολογική διαδικασία επί των ακινήτων, την πολεοδομική νομοθεσία των ακινήτων, καθώς έχουν αποκλειστεί από την παράσταση στα συμβόλαια εδώ και μια δεκαετία, καθόσον η πολιτεία έκρινε ότι δεν προσφέρουν στα συμβόλαια. Μέσα δε αυτή τη δεκαετία, στην ευρύτερη νομοθεσία των ακινήτων που έχουν γίνει σαρωτικές αλλαγές, έχουν αποξενωθεί τελείως από το αντικείμενο περιοριζόμενοι και αυτό σε κάποιες μόνο περιπτώσεις, στον ρόλο του συλλέκτη των εγγράφων που ο συμβολαιογράφος τους ζητά, την ορθότητα των οποίων είναι αδύνατο να διακριβώσουν ελλείψει γνώσεως ενός πολύ δύσκολου αντικειμένου.

Είναι διαφορετικό πράγμα, κύριοι Υπουργοί, ο έλεγχος στα βιβλία του υποθηκοφυλακείου, ο έλεγχος στη συνέχεια των τίτλων στα βιβλία βαρών και άλλο πράγμα η δημιουργία και το περιεχόμενο του τίτλου επί του οποίου θα στηριχτούν επόμενες εμπράγματες δικαιοπραξίες. Η ιδιοκτησία του Έλληνα πολίτη με τις τόσες επιβαρύνσεις και υποχρεώσεις που του έχουν επιβληθεί, είναι πολύ σημαντικό θέμα για να ανατίθεται σε μη έχοντες εξ ορισμού ευθύνη και μη έχοντας γνώσεις. Αρκετά ακίνητα για παράδειγμα έχουν τεθεί εκτός συναλλαγής με τον τρόπο που γίνεται η νομοθέτηση. Μη δημιουργείτε από το μηδέν και άλλα προβλήματα στην ιδιοκτησία του Έλληνα πολίτη, αλλά και του δημοσίου. Καινοτομήστε σε άλλο αντικείμενο, αφού όπως και οι ίδιοι παραδέχεται για το σύνολο του νομοσχεδίου δεν έχετε λάβει υπόψιν πρακτικές από άλλες χώρες, διότι απλά δεν υπάρχουν πρακτικές από άλλες χώρες.

Επί της ουσίας, λοιπόν, ο δικηγόρος είναι συλλειτουργός της δικαιοσύνης, αλλά όχι δημόσιος λειτουργός. Δεν είναι ο ισορροπιστής μεταξύ των συμφερόντων του δημοσίου και του πολίτη. Δεν φέρει τη σφραγίδα του ελληνικού κράτους. Είναι εντολοδόχος αλλότριων συμφερόντων.

Η διάταξη του άρθρου για την ανάθεση σύνταξης πράξεων δηλώσεων αποδοχής κληρονομιάς, καθώς και αυτή του, περιορισμένης εφαρμογής, κληρονομητηρίου είναι επικίνδυνη για την έννομη τάξη, καθόσον για λόγους εξυπηρέτησης μικροσυμφερόντων συγκεκριμένων δικηγορικών συλλόγων και εταιρειών, μεγάλων γραφείων, εκπίπτει το δημόσιο έγγραφο σε ιδιωτικό με δημοσιοφανή χαρακτήρα.

Καθίσταται αίφνης ο δικηγόρος δημόσια αρχή, χειρότερα άμισθη δικαστική αρχή. Είναι αδιανόητη η σχετικοποίηση και η διασταλτική ερμηνεία του δημοσίου εγγράφου και του χαρακτήρα αυτού. Εάν υπάρχει περιθώριο για ενίσχυση ύλης των δικηγόρων θεμιτή και χρήσιμη θα ήταν η συμμετοχή αυτών σε μεταβιβαστικά συμβόλαια, θα συμφωνήσω με προλαλήσαντες, υπό την ιδιότητα του νομικού παραστάτη των εντολέων τους και αυτό, όντως, θα μπορούσε να θεσπιστεί άμεσα βάσει των in concreto συνθηκών της ελληνικής δικαιοπολιτικής πραγματικότητας. Οποιεσδήποτε άλλες νομοθετικές ρυθμίσεις, όπως αυτές του υπό ψήφιση νομοσχεδίου, αποτελούν βήματα συνειδητά ή καθ’ υπαγόρευση για την απομάκρυνση από το λατινικό δίκαιο.

Ελπίζουμε, τέλος, να μην ισχύει η πληροφορία που μεταφέρθηκε στους συμβολαιογράφους από θεσμικό τους όργανο ότι απώτερος σκοπός είναι σε κάθε νομική διαδικασία να παρίσταται μόνον ένας νομικός, επειδή, κάνοντας μια προβολή στο μέλλον, αυτό θα μπορούσε να σημάνει, για παράδειγμα, διεξαγωγή δίκης χωρίς νομικό παραστάτη κατηγορουμένου, με ό,τι αυτό συνεπάγεται για τη λειτουργία, την ίδια την ύπαρξη, εν τέλει, του κράτους δικαίου.

Σε ό,τι αφορά υπόλοιπες διατάξεις του νομοσχεδίου, ασφαλώς και θα επιφυλαχθούμε στο τέλος, διότι στην πραγματικότητα υπάρχουν και θετικές διατάξεις, όπως οι διατάξεις για το ΤΑΧΔΙΚ. Εδώ να έρθω να σας θυμίσω ότι ήδη με τον ν. 5043/2023 με το άρθρο 89 που αφορά στις εισφορές του Ταμείου Χρηματοδότησης Δικαστικών Κτιρίων στην συμβολαιογραφικές πράξεις, αναμένουμε, εδώ και σχεδόν ένα χρόνο, την έκδοση της σχετικής ΚΥΑ για να μπορέσουμε να αποδώσουμε τις εισφορές στο ΤΑΧΔΙΚ. Αφού, λοιπόν, υπάρχει ανάγκη υποστήριξης του ΤΑΧΔΙΚ, γιατί δεν ενεργοποιείτε, επιτέλους, αυτή τη διάταξη νόμου με την οποία θα υπήρχαν έσοδα.

Σωρεύουμε, συλλέγουμε, εισπράττουμε την αξία του μεγαροσήμου και δεν μπορούμε να την αποδώσουμε στο ΤΑΧΔΙΚ. Εκκρεμεί έκδοση ΚΥΑ από τις 13/04/2023. Ελπίζω η Νομική Υπηρεσία του Υπουργείου Δικαιοσύνης να επιληφθεί του θέματος και να καμφθεί και αυτό το πρόβλημα που αντιμετωπίζουμε, γιατί, πραγματικά, σε κάποιο χρονικό διάστημα πλέον, από πράξεις που έχουμε για απόδοση στο ΤΑΧΔΙΚ, θα σχηματιστεί ένα τεράστιο ποσό.

Εδώ θα αναφερθώ σε κάτι προσωπικό. Εγώ υπήρξα η μοναδική συμβολαιογράφος σε όλη την Ελλάδα ως μειοψηφούσα του Διοικητικού Συμβουλίου του Συμβολαιογραφικού Συλλόγου Αθηνών, Αιγαίου, Πειραιώς και Δωδεκανήσου, η οποία αντιτάχθηκα στους ηλεκτρονικούς πλειστηριασμούς. Ήμουν η μόνη που κατέθεσα Αίτηση Ακύρωσης στο Συμβούλιο Επικρατείας κατά της παράνομης αυτής διαδικασίας και, παρ’ όλα αυτά, στο παρόν νομοσχέδιο, αν και δεν δίστασα τότε να συγκρουστώ με τον Συμβολαιογραφικό Σύλλογο, σήμερα πραγματικά συντάσσομαι με τη θέση και την άποψη που έχει διατυπώσει στη συγκεκριμένη επιστολή που έχει γνωστοποιήσει η Συντονιστική Επιτροπή Συμβολαιογραφικών Συλλόγων Ελλάδας προς όλους τους Βουλευτές, αναλύοντας με πολύ σαφή τρόπο ποιες ακριβώς δυσκολίες ανακύπτουν από τη συναρμοδιότητα στο θέμα σύνταξης αποδοχών κληρονομιάς που επιφυλάσσει το νομοσχέδιο μεταξύ δικηγόρων και συμβολαιογράφων. Δεν αφορά, στην πραγματικότητα, ζήτημα ύλης. Αφορά ασφάλεια συναλλαγών. Δευτερευόντως θα πω και θα συμφωνήσω με προηγούμενους Εισηγητές, ότι αυτού του είδους η απώλεια ύλης στην προκειμένη περίπτωση από τα Συμβολαιογραφεία της περιφέρειας της χώρας θα σηματοδοτήσει, όχι απλά την απίσχναση του δημοσίου εγγράφου και της αξίας του, αλλά το κλείσιμο γραφείων και αυτό θα σημαίνει ότι ο πολίτης που κατοικεί στην περιφέρεια, στα μικρά χωριά της χώρας μας και στις μικρότερες πόλεις, θα στερηθεί τον συμβολαιογράφο του, που είναι δημόσιος λειτουργός ο οποίος μπορεί να του παρέχει εκείνες τις υπηρεσίες, εκείνες τις άλλες υπηρεσίες έχοντας τη σφραγίδα της ελληνικής πολιτείας.

Τα περισσότερα στην κατ’ άρθρον συζήτηση.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Τον λόγο έχει ο κ. Υπουργός.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):**. Ακούσαμε κάποιες παρατηρήσεις που είναι σημαντικές και τις οποίες, προφανώς, θα λάβουμε υπόψη κατά τη διάρκεια των συζητήσεων στην Επιτροπή, αλλά και στην Ολομέλεια, έτσι ώστε αυτό το σχέδιο νόμου να βελτιωθεί και γι’ αυτό, θέλω να ευχαριστήσω τους Εισηγητές για όλες αυτές τις επισημάνσεις.

Στις επόμενες συνεδριάσεις θα μπούμε περισσότερο όπου χρειαστεί και θα δώσουμε και τις απαραίτητες διευκρινήσεις.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Ευχαριστούμε, κ. Υπουργέ. Κυρίες και κύριοι συνάδελφοι, συνεχίζουμε την επεξεργασία του σχεδίου νόμου με την ακρόαση των εξωκοινοβουλευτικών προσώπων τη Δευτέρα, 11 Μαρτίου και ώρα 10 το πρωί στην Αίθουσα Γερουσίας.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Χαράλαμπος, Αντωνίου Μαρία, Γκιουλέκας Κωνσταντίνος, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Θεοδωρικάκος Παναγιώτης (Τάκης), Καππάτος Παναγής, Καραγκούνης Κωνσταντίνος (Κώστας), Καραμανλή Άννα, Κατσαφάδος Κωνσταντίνος, Κεδίκογλου Συμεών (Σίμος), Κοτρωνιάς Γεώργιος, Κούβελας Δημήτριος, Κυριαζίδης Δημήτριος, Λαζαρίδης Μακάριος, Λαμπρόπουλος Ιωάννης, Λεονταρίδης Θεόφιλος, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Παπακώστα – Παλιούρα Αικατερίνη (Κατερίνα), Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Ακρίτα Έλενα, Καραμέρος Γεώργιος, Κοντοτόλη Μαρίνα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Αποστολάκη Ελένη-Μαρία (Μιλένα), Γιαννακοπούλου Κωνσταντίνα (Νάντια), Δουδωνής Παναγιώτης, Λιακούλη Ευαγγελία, Χρηστίδης Παύλος, Δελής Ιωάννης, Κανέλλη Γαρυφαλλιά (Λιάνα), Συντυχάκης Εμμανουήλ, Οικονομόπουλος Αναστάσιος και Καραγεωργοπούλου Ελένη.

Τέλος και περί ώρα 19.30΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ**

**ΠΑΝΑΓΗΣ ΚΑΠΠΑΤΟΣ**